qundao/data-zh-poetry huggingface dataset:
贈别伯升
作者：韋驤
朝代：宋

士林佳譽久飛揚，脱跡初筵本異常。
盡道清朝隱方朔，不知白髪困馮唐。
古今議論千端勝，南北風情萬里長。
乍會乍離勞景向，萍江樓上獨相望。
贈項子後處士
作者：韋驤
朝代：宋

介似於陵可謂清，老來志操益堅成。
脅肩傅會羞衰俗，捽茹優游盡此生。
祇以圖書養高性，不繇林藪市虚名。
誰編野史防遺逸，當爲先生作獨行。
贛州鞫劾呈同事鄧宰德夫
作者：韋驤
朝代：宋

二月春寒倍覺深，雙扉晝鎖柏庭陰。
修途遠至勞雖甚，雅誼相親喜不任。
窮覈須繄顓用智，哀矜當亦共存心。
纍囚未引猶紓暇，濁酒那辭細細斟。
路疑·其一
作者：韋驤
朝代：宋

曉起仍行邁，征途一夢新。
雁低如有信，馬急似無塵。
青訝山長雨，黄疑柳自春。
此身從衮衮，奔走豈由人。
路疑·其二
作者：韋驤
朝代：宋

莫夜仍投宿，郵亭葺半新。
風帷如漲海，煙蠟似征塵。
白訝窗催曉，紅疑爐變春。
歸期尚淹晚，鞅絆可尤人。
較試將畢呈彦衡察院上官
作者：韋驤
朝代：宋

當年京口望清塵，德論於今想記頻。
何幸上庠參較藝，又依高鍳免遺珍。
下帷晝寂霜威斂，揮麈宵寒月色新。
早晚奏名歸駛迅，九衢多少避驄人。
辨詐
作者：韋驤
朝代：宋

遠俗無知祗慕恩，鑿山踰嶺獻麒麟。
諸儒不用區區辨，多少難明僞似真。
辭勸飲
作者：韋驤
朝代：宋

主意固慇懃，須辭酒味醇。
願爲投轄客，不作吐茵人。
迎春花
作者：韋驤
朝代：宋

欺梅壓柳肯相然，佳號迎春豈浪傳。
細葉茸茸垂綠髪，繁英璨璨簇金鈿。
先時不入林鶯妬，晚節唯容露菊鮮。
繡在羅衣真有趣，不將紅紫累嬋娟。
迎親來畢幼妹之嫁久雨稽阻思望而作一首
作者：韋驤
朝代：宋

江南二月尚春寒，千里安輿冒險艱。
遠想長岐同積雨，不知今日過何山。
出迎應喜諸孫慧，奉壽須驚兩鬢班。
從此莫輕離膝下，茹蔬堅乞侍高閒。
近元夕懷景純少卿
作者：韋驤
朝代：宋

憶逐雙旌下暮城，歲華垂盡魄哉生。
瞬眸已見元宵月，歸步猶淹累日程。
遠想笙簫同衆樂，坐憐刀筆久相嬰。
馳情只有清輝共，更走詩筒代寄聲。
迴宿故縣驛
作者：韋驤
朝代：宋

回首邊城暮靄輕，亂山深處宿歸程。
流泉遶榻鳴寒夜，别是勞生一段清。
追詠西園海棠
作者：韋驤
朝代：宋

西園正月月欲殘，海棠一株花正繁。
滂葩灧灧鬭朝日，露洗蜀錦紅光寒。
回環桃李競無色，卓爾獨秀當朱欄。
兩春行役不及見，今日偶幸官身閒。
擬開金罇恣歡賞，酬酢宿恨開衰顔。
無何職事忽牽制，遽戒舟楫乘波瀾。
却嗟逐物猶带芥，未免回首興長嘆。
悠悠清夜入寤寐，往往蝶夢曾飛還。
歸來綠葉空滿枝，正與老態相追攀。
須知樂事少如欲，誰謂天意於人慳。
送别迴作
作者：韋驤
朝代：宋

祖餞初還重仳違，懶鞭款段入城扉。
旌旂人去山川晚，臺榭春歸花藥稀。
鼓吹漸遥空望望，旄倪相顧共依依。
自憐無以紓誠戀，唯有詩筒殆庶幾。
送劉公儀典四明
作者：韋驤
朝代：宋

人間離合固尋常，契義稠重豈易忘。
崇政青春同擢第，文昌白首並爲郎。
東城判袂情懷慘，南國分符興味長。
唯佇來風慰瞻望，治聲當不減龔黄。
送劉睦州移京西漕
作者：韋驤
朝代：宋

賢傑恬榮進，朝廷睠舊材。
優閒輟爲郡，按舉復行臺。
憶昨巡荆北，于時會歲菑。
轉輸憂國計，假易緩民財。
吏議烏能避，邦條不可裁。
謫遷知咎戾，忠信即基胎。
解印離江滸，分麾泝浙洄。
列城遺厚愛，千里沛餘才。
火玉堅難變，霜松翠弗摧。
壯行心所勇，膠祿素嘗咍。
履道期終固，謀身絕外猜。
子文忘愠色，嚴助樂歸來。
撫俗專求瘼，提綱獨整頹。
察幽窮蔕芥，屏惡自渠魁。
犴獄春多草，賓階雨不苔。
溪山圍几席，風月侑樽罍。
毫痩清吟苦，弦高雅曲哀。
黄堂成臥治，青律再飛灰。
況味安符竹，胸襟傲面槐。
桐廬聲績遠，蓂陛寵光催。
近部勞經畫，兼資藉瑋瑰。
使旌蜺夭矯，宸詔鳳毰毸。
肅肅途将戒，元元慕若孩。
車攀朝柅軸，舟遁夜張桅。
被命恭雖益，封章懇以推。
讓廉儀組紱，貪冒愯駑駘。
京輔非輕寄，天衷未易迴。
功名當盛獲，藴蓄豈空培。
輿論蘄皆惬，高懷願更恢。
壯猷那久抑，早晚詠良哉。
送劉誠夫江陰獄掾
作者：韋驤
朝代：宋

學老才優底裏精，青衫今始掾江城。
高門積德功須倍，三尺持平道可行。
聽决即能誠吏俗，名聲安用勢公卿。
相逢未幾還相去，贈别非言豈慰情。
送勝之宰仁和
作者：韋驤
朝代：宋

霜風掠野卷愁雲，紞紞催船畫鼓頻。
方喜鄉閭得賢宰，却驚燕席失佳賓。
去鄞迤邐窮殘臘，渡浙依稀傍早春。
恰幸主人真愷悌，承宣相與慰斯民。
送吳聖取給事
作者：韋驤
朝代：宋

忠嘉早結九重知，隙駟徒驚晷景馳。
祥鼓素琴猶累月，恩除青瑣已先期。
秋風慘處違丘壟，霜柳疏中即路岐。
得志澤民賢者事，佇觀功業映清時。
送周廣之令桂陽
作者：韋驤
朝代：宋

猶餘殘雪凝山椒，已見新春上柳條。
引領不能成面别，寄詩空欲减魂消。
爲言民社遷官重，莫嘆湖湘去路遥。
早向縣廷舒所欲，如君風跡定翹翹。
送周開祖赴闕引對
作者：韋驤
朝代：宋

君繇雁蕩解官時，我亦琅邪受代歸。
邂逅故鄉方道舊，逡巡行舸又成違。
十年離合都如夢，千里衝蒙勿自欷。
况是楓庭將奏課，好攄奇藴動恩輝。
送孔彦常待制赴宣城
作者：韋驤
朝代：宋

宣城從古號名城，新拜除書擁旆旌。
剡奏屢傳求外補，偃藩暫得遂高情。
虎符南國先聲重，鷁首秋江去意清。
最好笳鐃將壓境，敬亭山色遠相迎。
送孫聖微同年赴浙漕·其一
作者：韋驤
朝代：宋

當時折桂共雲梯，四十餘年跡久睽。
白首爲郎方接武，繡衣出使又分携。
放船汴水寒猶淺，跋馬都門日欲低。
遠想清風播仁聞，融融先滿浙東西。
送孫聖微同年赴浙漕·其二
作者：韋驤
朝代：宋

雄勝東南越與吴，光華使節暫馳驅。
比年郡邑多疲俗，今日朝廷用老儒。
固有風聲鎮媮薄，何妨膏澤慰焦枯。
公餘且盡登臨興，嚴召終難緩走趨。
送宋茂宗
作者：韋驤
朝代：宋

三年持節使巴夔，今日飄然受代歸。
去棹勇爭江水急，前旌遥趁峽雲飛。
陟明佇聽躋華貫，榮覲應欣著綵衣。
肯記天涯留咏處，翠巖幽洞亦幾稀。
送張公度之官南安
作者：韋驤
朝代：宋

盡道清時多汲引，夫何高翮尚卑棲。
迢迢别乘欣然去，苒苒輕裝寡所齎。
坐想推餘先嶠北，行聞流譽出江西。
更將學行規逢掖，桃李無言下自蹊。
送曹子方
作者：韋驤
朝代：宋

判袂長亭歲律殘，天寒雲靄慘溪山。
間關唯恐君兼道，寂寞仍愁我獨還。
秀句八州神物護，輕軺千里老人攀。
他時企想音書外，佇聽休聲聳近班。
送李尉解任歸廬陵
作者：韋驤
朝代：宋

官冷餘才晦，塗清得代還。
維舟紛擾外，行酒别離間。
水落蛟黿伏，沙空雁鶩閒。
歸歟風味好，天末辨家山。
送浦倅之闕
作者：韋驤
朝代：宋

翹翹别乘出吳關，吏俗随轅不敢攀。
此日謾淹飛蓋住，明時那許壯才閒。
秋花幾處逢孤驛，凉月相迎過暮山。
請劇書成雙闕近，佇聞忠論解天顔。
送浦大會甫赴榆次
作者：韋驤
朝代：宋

平生落落多豪氣，萬里區區赴冷官。
今日送君非故閈，一樽爲我盡情歡。
解舟吳浦江雲重，策馬并門塞雪寒。
富貴功名行孰禦，古來新沐必彈冠。
送深闍梨之越開講
作者：韋驤
朝代：宋

家世事簪紳，方袍早出塵。
詩書捐舊習，戒律悟前身。
杯度吳川雪，經繙越嶠春。
逆知專講席，著意警迷津。
送潘簿還侍下
作者：韋驤
朝代：宋

四見霜花始解官，綵衣還侍肯盤桓。
胸中事業仍加益，篋裏經書不廢看。
立馬仙山風帽側，移舟秀水露帆寒。
銓衡論奏恩輝近，早寄佳聲遺我懽。
送潘通甫沿牒淮東
作者：韋驤
朝代：宋

火雲燄燄野無風，淺澀河流小舸通。
尺紙遽傳朝命下，翼朝齊送使旌東。
道間覧物應多感，職外成詩寓幾筒。
王事念深忘畏景，賢勞安肯動胸中。
送王學士赴京東漕
作者：韋驤
朝代：宋

重寄屬名卿，除書拜寵榮。
山東移使節，天上動星明。
經畫幾三載，恩威盡列城。
詢求皆疾苦，課入自豐盈。
酣宴咍無取，焦心憫未宏。
孟陽魂已愧，劉晏譽還輕。
報國胸襟壯，紓民術學精。
休風鼓羣吏，高論滿諸生。
詎奮身干進，難排翼傳聲。
褒功形聖詔，易地近王京。
持節將新命，遮車見衆誠。
拳拳思遠託，冉冉即修程。
風颺旌旗活，雲收鼓吹清。
山川開爽氣，草木有餘情。
行健途疑促，吟豪思欲傾。
越吳鈞慕戀，齊魯樂奔迎。
萬里宣材力，中朝倚辦營。
僉諧猶有待，輿議豈能平。
器尚虛兼濟，謀終贊仰成。
宸衷方外藉，安可憶登瀛。
送王聖途得代還青社
作者：韋驤
朝代：宋

坐嬰簿領久紛紛，解印終更興味新。
盡室圖書離海角，一船風雪渡淮濱。
家山遠認雲門曉，里社行看孟宅春。
術學似君須得路，早教馬足踏京塵。
送皮獻臣郎中赴河朔
作者：韋驤
朝代：宋

明公器業真無敵，術學精深貫今昔。
胸中應變勇所爲，韜養許誰窺畛域。
立朝壯齒名已高，君相都俞采風跡。
擢從畿邑超等倫，寘之計府憑宣力。
古來才盛多見排，議論波濤起尋尺。
剖符江表雖左遷，憤恤何嘗動顔色。
惟思補報誠益勤，奚翅循牆驚寵錫。
鋤姦整敝皆得要，百事詳求不容隙。
宜陽編戶十萬餘，疲瘵彌年逢藥石。
旄倪愛戴憂公去，口頌心祈繼朝夕。
除書忽爾天上來，借寇無緣徒悵惜。
汝曹固恨奪慈父，上意其如念河北。
河北近罹災變深，墊溺之餘病艱食。
經營調度難其任，正是廟堂精選擇。
此時委寄非平時，賢者豈辭當遠適。
長川六月風雲爽，苒苒雙旌標畫鷁。
送行擁岸車馬稠，戀德尤多淚霑臆。
袁民慎勿挽公舟，蚤看公歸廣膏澤。
送益鈴高宣事
作者：韋驤
朝代：宋

王孫遠器世功勳，材畧縱横舊出倫。
春事近違文陛側，鈴兵遥指錦江濱。
贈篇累什皆通貴，去國賒程少故人。
傾蓋相懽一樽酒，感君離思併如新。
送章少卿赴闕
作者：韋驤
朝代：宋

老成風跡藹中朝，威惠南邊久已勞。
三節召歸方汲汲，列城懷戀尚嗷嗷。
郊原雨止車塵少，霄漢雲空旆影高。
太上定嗟相見晚，佇聞秋覲拜恩褒。
送章郎中赴闕·其一
作者：韋驤
朝代：宋

□□□□治已成，還臺榮望本崢嶸。
朝廷不許淹賢□，□□□□借守情。
曉日旌旗動行色，春風笳鼓作邊聲。
□□□閼城西道，祗恐朱轓欲迅征。
送章郎中赴闕·其二
作者：韋驤
朝代：宋

□□□□孰可儔，弟兄麾節占三州。
疲甿救盡方爲□，□□□還豈自由。
仁似周侯小棠在，清嫌漢守大□留。
祇應靜夜雙溪月，遠挂公心未得休。
送范子鎮承議同年宰清源
作者：韋驤
朝代：宋

願君安慮宰清源，已雪南閩大獄冤。
勿嘆割雞猶屈刃，當知容駟可高門。
解舟蘭水春沙淺，稅鞅榆關夏木繁。
所得最多公誼在，他年富貴豈須論。
送莫和中刑部致仕歸吳興
作者：韋驤
朝代：宋

司刑華省健精神，容易飛章便乞身。
未老先休多有志，似君勇退幾何人。
安車漸遠京塵路，歸棹仍追霅水春。
而我區區尚持祿，自慚鄉境謾爲鄰。
送處道丈之台任民掾
作者：韋驤
朝代：宋

詞曹新調補，術學久堅完。
有位欲行志，愛民無小官。
脂車乘短日，山國動微寒。
即聽佳聲滿，賢勞豈或嘆。
送郭照鄰赴南雄簽幕
作者：韋驤
朝代：宋

淺汴縈迴减迅流，綠榆疏薄弄殘秋。
蘭舟去指三千里，梅嶺前頭第一州。
幕府久須賢者畫，朝廷最重遠民憂。
近來選擢多超邁，竚聽君才不次酬。
送馮材叔宰蘄春
作者：韋驤
朝代：宋

海角分攜僅十年，鉅創鈞是偶生全。
相逢未暇聊持酒，就别還驚欲放船。
顧我滯蹤徒衮衮，羡君歸翅自翩翩。
蘄春豈足勞餘刃，應有佳聲慰慊然。
途中寄縣齋諸士子
作者：韋驤
朝代：宋

花發蒙亭畫景舒，浩歌應嘆食無魚。
靈巖恨不同真賞，且把新詩慰子居。
遇黄志仁
作者：韋驤
朝代：宋

舟楫逢迎涪水濱，久違應訝鬢霜新。
按廉雖共相望闊，邂逅於斯兩喜鈞。
對艤晴沙旗影動，交談寒夜燭花春。
遲明又向東西去，回首滄江霧色勻。
遊壽山
作者：韋驤
朝代：宋

暫離簿領來鄰邑，旋訪靈蹤到壽山。
乘閑一遊真未易，豈論身寄此中閒。
遊寶蓋巖
作者：韋驤
朝代：宋

度溪履險得幽巖，欲去徘徊意尚貪。
吏部祝融峰下句，未宜留此付鐫鑱。
遊武夷山二絕·其一
作者：韋驤
朝代：宋

泝溪遊覧絕塵紛，看盡奇峰過所聞。
昔日幔亭何處是，寂寥空想武夷君。
遊武夷山二絕·其二
作者：韋驤
朝代：宋

心愛仙山役世緣，乘軺欲去謾留連。
更祈秋日停羲馭，莫遣回頭怨暝烟。
遊武夷山二首·其一
作者：韋驤
朝代：宋

一溪秋水碧溶溶，逆掉扁舟遡晚風。
卧看峰巒聳奇勢，心疑造化炫殊功。
賓雲曲斷笙簫遠，機石苔荒組織空。
仙理冥冥難究詰，抽簪歸隱羡劉公。
遊武夷山二首·其二
作者：韋驤
朝代：宋

融結山川鑿混元，誰爲窟宅遺神仙。
三千曾會幔亭客，十六仍標洞府天。
崖有珍苞不緣種，棺遺清骨莫知年。
披圖昔謂多增飾，至此方知畫未全。
遊武夷山寄曹子方
作者：韋驤
朝代：宋

訪尋仙跡覧羣峰，詰曲清溪兩槳通。
幡念不成秋後約，獨遊還與未來同。
遊金柱觀瀑泉
作者：韋驤
朝代：宋

源高雲表許誰窮，飛出巖前百丈雄。
豈是山神作靈怪，解将煙雨變晴空。
遊金精迴書朝陽巖觀壁
作者：韋驤
朝代：宋

秋入羣峰氣象清，朝陽才過到金精。
勝遊却向塵勞得，此日清懷慰此行。
遊齊州靈巖四首·其一
作者：韋驤
朝代：宋

征塵洶洶頓消磨，路入靈巖好趣多。
崖穴透空疑晝月，泉池凝淥似春波。
錦帷香細薫千佛，金殿燈明覺衆魔。
一宿禪房幸安穩，明朝騎馬又長坡。
遊齊州靈巖四首·其三
作者：韋驤
朝代：宋

區區不覺路岐難，塵土衣冠喜動顔。
已見成書歸上國，更逢便道覧名山。
隨軒幸涉三時久，弭節仍陪半日閒。
却與禪翁自相悦，繡衣雲步共追攀。
遊齊州靈巖四首·其二
作者：韋驤
朝代：宋

東國名高獨此巖，羣峰環抱自韜鈐。
道場岑寂規風古，禪室空疏杖喝嚴。
木落有時飄殿角，雲寒終日蔽山尖。
不知雙鶴歸何處，留得靈泉與衆甜。
遊齊州靈巖四首·其四
作者：韋驤
朝代：宋

雞鳴峰外日曈曨，欲去躊躇興未窮。
索筆請題青石柱，留名願附碧紗籠。
重裘迥觸千山霧，迴轡輕隨一徑風。
跋馬頻頻望蒼翠，他時應與夢魂通。
過七里瀧
作者：韋驤
朝代：宋

溪流一道突羣峰，耆舊傳爲七里瀧。
唯喜幽佳忘世俗，不憂湍險賴篙工。
鳥聲喧滑春風裏，人影稀疏翠色中。
却惜扁舟不停泊，全輸好趣屬山翁。
過九華山
作者：韋驤
朝代：宋

旌騎前頭是九華，未能遊歷已咨嗟。
好將秀色開塵眼，又被浮雲一半遮。
過二里山
作者：韋驤
朝代：宋

夜宿陳倉驛，朝行三里山。
千峰排欎鬰，萬石激潺潺。
征馭來何亟，幽禽語自閒。
塵勞亦知幸，勝景得躋攀。
過千金懷陸剛叔許顧道
作者：韋驤
朝代：宋

記得當年泛小舟，相将隨計冒殘秋。
故人笑語無緣合，今日煙波獨此由。
老木戰風春尚淺，斷雲籠日雨方收。
自惟我輩襟期在，碌碌誰甘便白頭。
過婺源諸嶺
作者：韋驤
朝代：宋

古言行路難，非獨在險阻。
兹焉婺源道，登嶺足勞苦。
所謂路之難，其他未足數。
躋攀上崎嶇，僅與猨狖伍。
下臨萬丈崖，險黑不可睹。
馬蹄長及腹，僕頷幾著土。
俯盼飛鳥背，仰躡游雲縷。
藤蘿爲所依，用力必審舉。
終日踐羊腸，天寒汗如雨。
凝結本無心，開鑿知強取。
君不見世情嶮惡未易論，此嶺雖高前孰禦。
過故平
作者：韋驤
朝代：宋

間關危棧過岧嶤，忽見平原旅恨銷。
却被飛濤送鄉思，悠悠想見浙江潮。
過朝天嶺
作者：韋驤
朝代：宋

崔嵬陟盡復凌兢，暫捨銀鞍杖策行。
棧閣架空霄路近，欄干護險曉雲平。
仰看翠壁層城峻，下瞰長江一带縈。
自惜仙才難蜀道，始知難此不虚名。
過查林
作者：韋驤
朝代：宋

路向山腰轉，雲從隴首飛。
曉天初衣裌，村驛罕乘肥。
覧物驚秋老，論心悟境非。
歸期且寛計，雨雪或霏霏。
過桐廬縣
作者：韋驤
朝代：宋

舟倚桐廬岸，春風草樹明。
經由今假道，瀟灑舊聞名。
山勢侵雲上，溪流見底清。
兹行得佳味，夜枕聽灘聲。
過法寧僧舍
作者：韋驤
朝代：宋

積陰卷盡見朝陽，更入雲林古道場。
疏曠襟懷終久在，暫離簿領已清狂。
過温湯寺一絕
作者：韋驤
朝代：宋

一竇飛泉煖似湯，池魚無數自洋洋。
不須遶寺尋碑刻，知是南平古道場。
過白公堂
作者：韋驤
朝代：宋

四百餘年兵火後，至今遺構葺如新。
謫官豈是多恩惠，誰謂文章不動人。
過笠澤三賢堂詩三首·其一
作者：韋驤
朝代：宋

舟繫小橋楊柳月，帆移平浦芰荷風。
當時不向煙波老，霸業功名一歸空。
過笠澤三賢堂詩三首·其三
作者：韋驤
朝代：宋

醉夢幾尋芳草渡，吟魂飛上月明樓。
散人已出形骸外，肯作鄉聲效楚囚。
過笠澤三賢堂詩三首·其二
作者：韋驤
朝代：宋

鱸鱠白鮮盤玉縷，蓴羹涎滑煮龍髯。
可憐水月交光夜，一笛西風自捲簾。
過紫霄宫
作者：韋驤
朝代：宋

先春曾宿紫霄宫，今日重遊春正融。
誰道居官便跧縮，也能偷暇向忙中。
過贛石
作者：韋驤
朝代：宋

乘危趨疾固輕身，却羡操舟妙入神。
石罅安船石頭立，漁人謾笑往來人。
過赤崖潭
作者：韋驤
朝代：宋

輕軺曉過赤崖潭，莫訝凝眸涉再三。
百丈澄瀾連底見，千尋翠壁與天參。
釣絲森蔚迷芳岸，鵝管參差滴秀巖。
勝概心藏俟能畫，肯教凡筆謾鐫鑱。
過金陵上僕射王舒公
作者：韋驤
朝代：宋

天眷皇圖盛，真儒德性高。
文章追孔孟，事業過伊皋。
難進輕三幣，功收變一陶。
斗樞符斡運，主柄贊持操。
萬務繇吾揆，千齡慶所遭。
邦財理豐本，民力較秋毫。
惠徧農無乏，輸均役不騷。
保兵知警守，祿吏絕貪饕。
信令朝廷重，伸威塞境牢。
深謀壓夷狄，侵地復岷洮。
萬里耕桑富，中原氣象豪。
河淤開億頃，海貢集千艘。
著義尊經典，更科待雋髦。
養材從引類，設學派紛袍。
試士先三尺，傳師或六韜。
進賢輕似汲，去弊勇如薅。
化俗遷狙詐，乘時等鳳翺。
赤心全皦皦，鄙議過滔滔。
表正銷羣靡，言深决衆謟。
郭崔奢自減，楊墨謬皆逃。
勳烈輕銘鼎，光華外奏驁。
台階迴遠趾，仙觀乞閒曹。
異寵藏珍带，優恩避節旄。
鍾山歸舊隱，槐府輟先勞。
不宰經綸效，潛忘簡策褒。
煙雲供嘯咏，風月相遊遨。
古寺唯輕屣，秋溪只小舠。
羮調梅斂實，旱救雨收膏。
寰宇恬安枕，衣冠賦執翿。
何時傳入覲，羣望慰嗷嗷。
過雪峰亭
作者：韋驤
朝代：宋

二月春將半，山高雪未消。
危亭在屏障，萬水綴瓊瑶。
似與塵寰隔，安知雲路遥。
區區澄按外，暫得駐輕軺。
過青山
作者：韋驤
朝代：宋

遲曉揚鑣陟峻岡，馬蹄凌厲踏新霜。
崔嵬昨日參天碧，蕭索今朝滿目黄。
墮葉離披疑虎跡，曲蹊盤屈類羊腸。
按行若也多禆補，敢憚崎嶇道路長。
過鱗原驛
作者：韋驤
朝代：宋

晨餐纔了又遄征，驛榜鱗原以地名。
山頂寒多雪花重，溪灣流淺玉沙明。
田疇有穫良農喜，社鼓無聲暴客平。
奉詔非材幸無事，行中時得肆吟情。
過麵山渡
作者：韋驤
朝代：宋

碧溪深水不勝篙，船尾嘔啞一櫓搖。
岸北岸南秋色好，西風吹葉馬蕭蕭。
過龍洞
作者：韋驤
朝代：宋

曉過龍洞口，秋雨寒江急。
㸐炬撒星飛，隨風光熠熠。
危閣勢凌空，履滑難擇澀。
特特馬蹄聲，谷虛良易入。
祇恐驚神怪，轟雷起蟠蟄。
豈不念懷安，自公忘岌岌。
道中寄景升仲誠二同官
作者：韋驤
朝代：宋

兩道幾千里，殘炎七月天。
纍囚念濡滯，匹馬重遷延。
夜宿荆榛際，朝行虎豹前。
幡思竹軒好，擁事亦神仙。
道中聞鶯
作者：韋驤
朝代：宋

棲止垂楊最上枝，綠絲深罩鬰金衣。
也知行客留心聽，弄盡新聲始肯飛。
遣興一絕
作者：韋驤
朝代：宋

睡思容易醒，輾轉衾裯單。
今宵聽風竹，始覺窗外寒。
適江表
作者：韋驤
朝代：宋

水落山高古渡幽，馬蹄輕健蹴溪流。
朝行暮止三千里，叙舊逢新一十州。
倦聽亂蝉催落日，喜看黄菊助殘秋。
不才於世無禆補，强就奔馳祗自羞。
遷居近局謝陳成伯假車惠茶
作者：韋驤
朝代：宋

冷官遠室足間關，疲馬羸兵倦往還。
局左卜居甘迫窄，城東寓跡謝寛閒。
短轅助載方銜惠，靈荈蠲煩愈厚顔。
兩腋風生家事少，併吟慚匪昔賢班。
避雨大明寺
作者：韋驤
朝代：宋

去時驟雨忽兼風，歇馬曾留此寺中。
今日來歸復如此，始知事有偶然同。
邃明生日
作者：韋驤
朝代：宋

昴宿儲精嶽降神，乾坤鍾異鉅賢身。
間生慶候年彌永，輔世休聲日又新。
台鼎梅調方夏實，鳳池風好正南薰。
因時願祝松椿壽，長贊熙朝秉化鈞。
還邑遇雨
作者：韋驤
朝代：宋

一陣陰雲一雨來，驅除煩暑灑塵埃。
山川固不爲迎合，豈是先知地主迴。
都竹道中
作者：韋驤
朝代：宋

陰平纔過萬山重，路指江油棧閣通。
峰頂雲收餘夕雪，馬蹄塵少带春風。
一溪水色瑠璃碧，幾塢梅花錦繡紅。
莫謂奔馳足勞苦，目前佳趣亦無窮。
鄧左丞開府挽詞
作者：韋驤
朝代：宋

術學材猷間世資，進登丞轄僅踰時。
壽非德稱天何吝，命與心違古所悲。
一品衰榮加贈典，九重震悼輟班儀。
靈輿還葬從先壠，嗚咽秋風薤露辭。
鄰垣
作者：韋驤
朝代：宋

官路蹉跎晚景斜，更堪蹤跡在天涯。
江春已老猶寒色，山雨相仍減物華。
留滯唯知搔白首，衰疲何可泥丹砂。
無聊情思翻成喜，喜見鄰垣架上花。
酷暑初夜
作者：韋驤
朝代：宋

盡日炎炎酷暑蒸，黄昏氣象未全清。
天風難值樹渾静，海月不見雲空明。
羣蚋得時方伺隙，噪蟬何事懶收聲。
噫予自有安恬趣，豈廢林間坦腹行。
野塘白蓮
作者：韋驤
朝代：宋

路轉方塘口，塘蓮雲不如。
孤芳已難值，秀色况非餘。
及鑒波平後，飄香雨過初。
泥途憂濺污，頑鶩仗誰祛。
金山
作者：韋驤
朝代：宋

金山目逆路之隅，峭壁奇峰畫不如。
若使崢嶸近京雒，未應聲價減南徐。
金精巖
作者：韋驤
朝代：宋

回巖萬仞透青冥，造化功偏竅鑿精。
自是神仙乘福地，豈因諼詐誘愚兵。
金牀舊跡知何在，石鼓遺歌僅可評。
塵淟暫来心已悟，靈場千古爲蒼生。
金華按覆回止普净
作者：韋驤
朝代：宋

雨止山路滑，肩輿進亦難。
官拘當勉力，室處豈非安。
淺澗流還急，鳴禽意自寛。
來歸雖薄暮，古寺且盤桓。
鈞愛亭
作者：韋驤
朝代：宋

簿領支離每競辰，退思當亦在吾民。
抑扶爲術如偏取，字養存心固一均。
杖履數來消逕蘚，笙歌久闋聚梁塵。
天公豈復遺疏拙，風月隨時不負人。
鎖院深寂夭桃獨芳有可憐之色爲詩要德夫共賦以賞之
作者：韋驤
朝代：宋

静院深扃霽雨新，小桃牆側弄精神。
祇知春色歸吾眼，不悟他鄉寄此身。
露蕊妖韶真自得，胭脂濃淡屬誰勻。
共将短句酬幽艷，奚獨東風是主人。
鑒亭
作者：韋驤
朝代：宋

虛亭屹立沼中央，古匠施工亦異常。
略彴相聯虹對影，漣漪四面鏡涵光。
雕楹圓檻環然敞，碧瓦飛甍勢欲翔。
杖履時來滌塵慮，可能隨事見毫芒。
長柳館
作者：韋驤
朝代：宋

地名長柳柳初長，下馬臨泉却坐床。
客舸傍沙收百丈，野禽窺水競雙翔。
長道将罷邑借前韻以寄
作者：韋驤
朝代：宋

山□□□□□□，□對春風把酒螺。
况是安甿囂訟少，何□□□□懷多。
眼看野色煙雲秀，指數瓜期日月過。
聞說賢侯將解印，追攀無計且酣歌。
閲九華録
作者：韋驤
朝代：宋

仙居巖巘幾千重，秀入青冥氣勢崇。
他日却來尋勝境，且將圖録記諸峰。
閲金科
作者：韋驤
朝代：宋

得情猶勿喜，聖訓所宜欽。
取正存三尺，持平在一心。
摭文唯恨密，麗罪莫求深。
豈必于虞輩，源流定可尋。
闡陽驛觀中秋月
作者：韋驤
朝代：宋

却掃陰雲藉晚風，十分圓月挂天東。
中秋此夜光華盛，萬國鈞情喜翫同。
何處樓臺恨偏照，幾家樽俎對寒空。
自憐獨宿荒山驛，浩興長歌未易窮。
阻雨
作者：韋驤
朝代：宋

清明未遠正春濃，澍雨無情苦見攻。
沽酒窮壚應减價，障泥豪錦若爲功。
輪蹄寂寞湖山闇，桃杏彫疏臺榭空。
唯有居閒足幽况，晏眠冷屋似山翁。
附郭照鄰舟還鄉一首
作者：韋驤
朝代：宋

國門迴首氣葱葱，拜了君恩去意濃。
故里華舟幸同載，鄰邦嘉士喜相從。
高談浹洽情無畛，新句縱横筆有鋒。
往往旁人多羡慕，主人况是郭林宗。
陪吉守范淳元觀玉虛觀靈芝席上口占
作者：韋驤
朝代：宋

廬陵盛事照明昌，浩蕩西風八月凉。
賓履共隨紅旆去，仙宫新報紫芝芳。
成非雨露寧無感，出近星辰别有祥。
誰謂古書難盡信，眼看珍異答龔黄。
陪宜春守皮獻臣遊化成巖
作者：韋驤
朝代：宋

城闉北出春江闊，鐵鎖聯舟波浪截。
驅車度岸得幽岑，半带雲陰青欲活。
何年造化成此巖，誰爲高閣依巉巉。
穿巖登閣意思豁，氣象百種相交參。
雙旌遠映蒼煙色，山鳥江花俱自得。
使君暇豫真適然，萬室鳴弦不知極。
江南舊美傳庾公，浩輩爽逸陪遊從。
風流不減當時盛，獨愧非才列座中。
陪秋叔遊幽谷即席賦一川花
作者：韋驤
朝代：宋

城南幽谷去非賒，踏石穿雲境趣佳。
門下車魚情浃洽，道旁旌旆影鬖髿。
笙簫宛轉隨風遠，臺榭參差對日斜。
白玉爲船載瓊醑，未容輕負一川花。
陪胡公弈棋
作者：韋驤
朝代：宋

區區席末侍枯棋，臆計蒼黄膽欲飛。
制勝固難施小智，冥行多是觸沈機。
狂謀殊愧千無得，鋭氣何勞十即圍。
賤子衄歸深自慶，袛裯榮带老人輝。
陰山館
作者：韋驤
朝代：宋

圜峰聳於前，鳴泉繞其背。
若使畫成圖，誰云非傅會。
陳公武中散生日
作者：韋驤
朝代：宋

身作名卿早挂冠，飲冰清節久堅完。
門弧遠想當年慶，壽琖宜深此日歡。
簪紱詵詵侍佳讌，弦匏苒苒戰輕寒。
葭莩敢以詩爲獻，唯祝公如衛武安。
陳後主
作者：韋驤
朝代：宋

綺閣寶爲床，庭花曲韻長。
三妃惑沈湎，十客助驕荒。
不作强鄰備，還罹獨足殃。
胡顔猶侍飲，更獻請封章。
陳次全長春軒
作者：韋驤
朝代：宋

聞道新軒外，長春日日花。
幽人自薖軸，佳卉對葩華。
波浪千重險，煙雲一望賒。
徒思故園舊，短句寄君家。
陶令祠
作者：韋驤
朝代：宋

莫笑先生猶假醉，先生于道未宜輕。
門前五柳今何在，唯有江流百丈清。
陶掾書齋小飲
作者：韋驤
朝代：宋

學非焉用贅多多，養浩當須繼孟軻。
把酒相懽外紛擾，吟詩大句破妖魔。
坐中誰作向隅泣，天下今無扣角歌。
圭紱巍巍君勿羨，安知此樂不如他。
雁屏
作者：韋驤
朝代：宋

羽翮本雲程，丹青入小屏。
長年離遠塞，盡日啄寒汀。
暮角無驚勢，春風悄去翎。
幾回疑繋帛，旅枕夢初醒。
雙峰
作者：韋驤
朝代：宋

我愛雙峰若並趨，鈞然蒼翠傲榮枯。
定應天意成真概，磊落相依道不孤。
雙溪驛
作者：韋驤
朝代：宋

按程頗自覺淹留，朝夕經行處處幽。
忻逢古驛雙溪水，追憶東陽八詠樓。
雙石魚
作者：韋驤
朝代：宋

誰磨紫石作雙魚，繞以清流泛酒觚。
祗使幽人添醉逸，山林未快憶江湖。
雙蓮二首·其一
作者：韋驤
朝代：宋

池間𩉾鞢紅，特爾不雷同。
共本青跗痩，駢頭秀色充。
湘娥心並恨，江女珮雙空。
忍負流觴樂，虛教逐暮風。
雙蓮二首·其二
作者：韋驤
朝代：宋

臨風皆獨媚，同蒂忽相親。
擢秀材宜合，飄香勢自鈞。
雖慚兩岐瑞，已掩百花春。
定是憐濡滯，殷勤悦主人。
雜詠五首·其一
作者：韋驤
朝代：宋

長林棲息自安如，謾勸閒人挈酒壺。
世治有誰從醉隱，徒勞健吻汝知無。
雜詠五首·其三
作者：韋驤
朝代：宋

蟈氏官亡種類滋，脰鳴連黨欲何爲。
喧然無理令人惡，憶著昌黎吏部詩。
雜詠五首·其二
作者：韋驤
朝代：宋

切切聲呼泥滑滑，強關人事最無機。
安知巧舌爲身累，鎖向雕籠不得飛。
雜詠五首·其五
作者：韋驤
朝代：宋

啼血辛勤爾自貽，百花時節好閒飛。
行人日日春山過，相勸相呼縂不歸。
雜詠五首·其四
作者：韋驤
朝代：宋

憂樂由來繋所存，強名微草不須論。
簞瓢悦道顔淵德，陋巷當時豈種萱。
雞人峰
作者：韋驤
朝代：宋

石室前頭一片春，天然形象附嶙峋。
山家况味無晨夕，安用雞人賦此身。
離丹陽
作者：韋驤
朝代：宋

人從北固山前去，雲水蒼茫日向西。
今夜渡江何處宿，楊花落盡子規啼。
離建寧
作者：韋驤
朝代：宋

境窮昭武入長汀，溪側山根指去程。
護險欄干紅繚繞，依稀如傍蜀江行。
離池州過長圍嶺
作者：韋驤
朝代：宋

孤城西出夕陽偏，嶺上行行思渺然。
草木高低共秋色，江湖左右各天邊。
凌風短鬢無由掠，投宿輕蹄不用鞭。
一簇人烟紫巖驛，解鞍聊看月嬋娟。
離泗上
作者：韋驤
朝代：宋

曉霧鎖長淮，初陽熨未開。
造舟行險滑，舁竹勢遲徊。
迴野蒼茫合，嚴風浩蕩來。
歸耕如有地，勞苦曷爲哉。
離石室
作者：韋驤
朝代：宋

九十陽春興已酬，登山穿谷盡清幽。
閒田不是無多讓，故遣塵勞作勝遊。
離邑之衢按獄
作者：韋驤
朝代：宋

出野暴雨作，遲晴方戒行。
溪山百里秀，氣象一番清。
于役途雖遠，祛慮意自平。
民田况交隸，足以慰予情。
離邑寄顔長道
作者：韋驤
朝代：宋

縣城不出已逾月，出愛秀野浮青春。
前時枯株變深翠，對我意氣如欣欣。
肩輿漸入南康道，溪山清曠交吾鄰。
簿書撥置固可喜，又况雅誼還相親。
離鄉
作者：韋驤
朝代：宋

奔走京塵已十年，治任西去興悠然。
功名欲立非人致，才宦未伸還自憐。
路柳得春多意思，野禽批水共連翩。
孤舟獨載無人語，唯把空書考聖賢。
雨中觀白蓮一首
作者：韋驤
朝代：宋

終日飄零酷暑平，白蓮池上獨含情。
已憐瑩潔添花色，更愛淋浪打葉聲。
宫女洗妝餘粉澤，水仙欹弁濯瓊瑛。
漫攜玉盞銜冰酒，氣味須教一等清。
雨後
作者：韋驤
朝代：宋

西風吹雨過江城，林館秋濃氣轉清。
掃葉堆枯階半沒，步畦經潤履無聲。
拒霜欲蕊扶疏翠，暮雀争栖格磔鳴。
賤局安閒出天幸，未須多口論功名。
雨後城上種蜀葵效轆轤體聯句
作者：韋驤
朝代：宋

不惮移根遠，姑憐向日姿。
春風從自得，夜雨况相資。
敏速飛霜钁，婆娑擁碧枝。
幽葩兹有待，雜卉漫多奇。
野藿非余尙，庭蘭盍爾知。
傾心安所守，衛足豈其私。
得地何妨徙，干霄固可疑。
采幢須夏節，綠餅與秋期。
莫以叢生陋，唯其秀出宜。
遷非拔茅進，愛豈揠苗爲。
色解凌溪錦，花應當酒巵。
遶欄窠尙小，傍砌影猶卑。
援護情宜倍，栽培力已施。
桃蹊容爛熳，竹逕聳參差。
不待毛嬙妬，何嫌魯相辭。
土簁憂壓嫩，竹插爲扶欹。
疏密齊行列，芳華遞疾遲。
纖莖簪閒導，繁蕊珥交垂。
恐踐禽須逐，防侵草必夷。
飬完先固本，採折俟乘時。
屢戒園夫守，頻煩墨客窺。
拾來同地芥，吟就比江蘺。
泛與蕭蒿長，偏饒雨露滋。
何如君子德，修直任榮衰。
雨止
作者：韋驤
朝代：宋

雨止單蹊步可通，尋春天氣似迎逢。
山花有意飄行蓋，野水無情照瘦容。
挈榼竟難成獨飲，抽毫猶得當朋從。
逡巡且盡今朝興，數闔歸來趁暮鐘。
雨池荷花
作者：韋驤
朝代：宋

雲翳前山雨脚長，灑然清氣動蓮塘。
花中潤色添來美，葉上繁聲過去忙。
紅面渾羞泣珠淚，翠盤微重瀉瓊漿。
蕭蕭古縣無公事，贏得澄神坐冷床。
雪後遊琅邪山聯句
作者：韋驤
朝代：宋

南溪約幽尋，西嶺極遐觀。
初陽色朦朧，殘雪光汗漫。
相望樓殿間，宛在雲霄半。
泉聲减琤淙，山勢欲飛竄。
巖寒雨花霏，谷暖煙絮亂。
幽鳥度喬林，驚猿折枯幹。
決決漲溪流，輝輝披野岸。
蘭芽吐尚微，冰乳凝未泮。
佛屋對峰尖，禪庵倚崖斷。
軒窗愛虛豁，赤白從漫漶。
竹敲玉玲琅，松溜珠璀璨。
寧将瓊礫分，未省蘭蒿判。
行幽兔跡深，瞩遠鴉翅緩。
登宜阮孚屐，隱稱嵇康鍛。
結遊賢躅多，鑱石清詩爛。
極目窮躋攀，投隙違羈絆。
榮觀太帝書，暫憩飛仙館。
石立翠屏張，霞收丹錦散。
覘坐客爐擁，負暄僧衲換。
選勝唯務得，陟危寧復憚。
誰乘泛海槎，直欲傍銀漢。
况有凌雲才，何妨舉風翰。
景多苦冥搜，歡解惬佳玩。
乃情慰懸想，昔傳非謾讕。
題輿真莫儔，刻燭愧非伴。
玉局共藏機，瑶琴越操縵。
謡澤喜年豐，評文同月旦。
大筆肆滂葩，小巫成泚汗。
造適寓林泉，貪縈任冰炭。
通侻去末禮，從容占奇段。
促節歌更新，銜杯酌無算。
敢謂良會難，堪爲畫圖看。
感慨非獨醒，賡酬每三嘆。
翔步雖異途，清懽歸一貫。
灑落似青冥，拘攣豈狴犴。
絕頂所見稀，清狂茲興罕。
立飫謝珍鮮，行庖後樵爨。
唯恐三節来，難留千騎駻。
何時金鼇客，重親玉皇案。
迴首念斯遊，馳精杳無畔。
雲臺觀
作者：韋驤
朝代：宋

緣崖涉澗上雲臺，古觀稀逢車馬來。
翠柏逕深長蔽日，玉魚池淺僅勝杯。
取桃人去無遺跡，鎖藥爐存絕舊灰。
唯仰天師凛然像，祗愁雙劍起風雷。
韓敏之學士貳少府往拜凡三而未覯因致以詩
作者：韋驤
朝代：宋

一枝棲息又逢春，何幸高賢晚獲親。
顧我畫墁慚所食，荷公傾蓋異于新。
緒餘衮衮心尤慕，盤辟區區禮未伸。
三望膺門漫刺字，且持累句愬因循。
題君佐寓翁庵
作者：韋驤
朝代：宋

人生擾擾無非寓，以寓名庵深得趣。
寓翁之庵年月多，一日持文索詩句。
乃知主意不在詩，欲以斯言昭未悟。
吾儕又賦寓翁庵，附贅懸疣聊復賦。
題周開祖叢翠軒
作者：韋驤
朝代：宋

所居知所向，種竹接前簷。
翠色無時减，清風引日添。
蕭疏共談麈，輝映祗書籤。
碌碌夏畦病，輸君此養恬。
題尤溪縣林平鋪壁
作者：韋驤
朝代：宋

前歲方離蜀道難，崎嶇今日過黄山。
自嗟使事殊無補，祇向塵途歷險難。
題岑巖起劍門詩刻後
作者：韋驤
朝代：宋

撲面塵埃二十年，紗籠石刻頓光鮮。
廋辭不用題黄絹，自有驚人秀句傳。
題虎峰真師壁
作者：韋驤
朝代：宋

虎踞山形路屈盤，烟雲過盡到禪關。
老僧得地真安穩，不向人間趁往還。
題館節堂
作者：韋驤
朝代：宋

建陽溪水接仙流，溪上新堂氣象幽。
弭節柅輪從便適，觀風問俗得優游。
凌虛岌岌圍千嶂，據要衝衝控八州。
白髪書生倦奔走，每憐瀟灑爲遲留。
題黯淡灘
作者：韋驤
朝代：宋

慎操舟檝度危灘，脫險從安反掌間。
豈似俗流争利達，難防笑貎伏波瀾。
風琴
作者：韋驤
朝代：宋

穴竹張弦聳碧空，不勞抑按任天風。
莫誇有智藏聲足，須信無心觸處通。
明月夜深飄更遠，閒窗人静聽何窮。
知音弗辨山兼水，都在洪鈞一噫中。
食蛤蜊二首·其一
作者：韋驤
朝代：宋

適口珍鮮品格高，泥深海近不能逃。
若教畢卓曾知味，豈肯甘心把蟹螯。
食蛤蜊二首·其二
作者：韋驤
朝代：宋

自衛區區亦甚勤，刳腸剔柱奈何人。
若知射影能相懼，應學含沙得保身。
食鱖
作者：韋驤
朝代：宋

踰尺秋江鱖，貲輕愧自深。
穿腮窺秣頳，引鬛訝塗金。
捂鼎情雖鋭，飛刀愛不任。
何須鱸滿箸，始動季鷹心。
飲櫻桃園
作者：韋驤
朝代：宋

拂閭尖出櫻桃表，花枝巧向春風裊。
四座交飛白玉船，一聲相勸提壺鳥。
搖搖畫隼青天杳，落日酣歌近芳草。
撥開塵淟從清遊，安得樽前辭醉倒。
餞别勸飲
作者：韋驤
朝代：宋

垂楊樓上卷珠簾，歌扇輕搖落絮黏。
邦伯指期移絳節，州人終日擁彤襜。
危弦脆筦催金盞，芳草青山照畫簷。
酩酊願公無惜醉，祗應羲馭駐峰尖。
饒守游晉老席上偶成
作者：韋驤
朝代：宋

西風吹葉影悠悠，行役江城旅思收。
名慕荆州欣一見，道經鄱水愛三秋。
芙蓉欲蕊斜陽轉，鴻雁初飛爽氣浮。
不用樽前苦相勸，斗筲唯恨怯觥籌。
駐軒亭
作者：韋驤
朝代：宋

下馬得危亭，江晴氣象清。
潮頭千頃白，柳色萬株明。
風物應如古，登臨獨有情。
行春始今日，今日不虛行。
驤每惡晏起強酒二癖因作詩自警
作者：韋驤
朝代：宋

晏起已嗟爲惰甚，詎堪酒病復相嬰。
未憂居養能移氣，當念懷安實敗名。
便腹亦嘗嘲睡癖，腐腸非是醉時清。
辰乎徑去誰能止，壯志毋宜恃晚成。
鳳翔劉明復龍圖刊李茂正德政碑勒移維摩塑像文求詩因寄
作者：韋驤
朝代：宋

龜趺螭首勢嵬然，輕重由來在所鐫。
名削姦臣磨僞說，像遷居士記真詮。
精文本自精誠出，妙手幡因妙相傳。
以善闢邪殊可敬，爲公嗟嘆作詩篇。
鵝湖仁壽寺
作者：韋驤
朝代：宋

環抱烟雲峰，坦夷杉松逕。
古寺聊稅鞅，忻然遇幽勝。
躋攀上崖閣，足以遠眺聽。
秋花或丹紫，殘蟬尚呼應。
著處有佳趣，征途自無定。
臨風誦韓詩，兩事皆害性。
鵰狐圖
作者：韋驤
朝代：宋

戢翼下雲中，驚狐計遂窮。
筆端傳擊搏，座上感英雄。
猛勢看如活，妖魂覺已空。
推姦當若此，不獨畫爲空。
黄河
作者：韋驤
朝代：宋

四載收功故道循，滔滔千古勢無垠。
流知江海涵容大，静覺乾坤覆燾均。
未必崑崙獨傾注，祇安河漢共濆淪。
如何騎得鯨魚背，直到天涯一問津。
黄石榴花
作者：韋驤
朝代：宋

六月羣芳歇，榴花拆淺黄。
色方金菊淡，體異玉簪長。
觸日猶能媚，迎風不在香。
無勞問朱實，秀發占中央。
龜峰·其一
作者：韋驤
朝代：宋

偶向塵勞得勝遊，縱觀三十六峰秋。
巢雲負月幾千歲，欲問神龜不轉頭。
龜峰·其二
作者：韋驤
朝代：宋

龜鳳猿鰲各定名，峰峰峭怪倚青冥。
也知造物無情甚，凝結如何特肖形。
一翦梅
作者：韓元吉
朝代：宋

竹裡疏枝總是梅。月白霜清，猶未全開。相逢聊與著詩催。要趁金波，滿泛金盃。多病漸非作賦才。醉到花前，探得春回。明年公已在鸞臺。看取春風，丹詔重來。
丁丑仲春將渡浙江從者請盤沙予畏而不許既登舟乘潮以濟中流膠焉捐十金募數力竟至沙上僅達西興狼狽殊甚從者笑之感而賦詩
作者：韓元吉
朝代：宋

桑田變東海，此語聞自昔。
嗟我百年人，耳目詎能識。
誰言錢塘江，遂有車馬跡。
漲沙莽雲屯，衣带僅尋尺。
我初未渠信，束襜俟潮汐。
是時月既望，春晴好風色。
同舟二三子，擊楫意頗適。
中流類坳堂，竟作膠柱瑟。
褰裳亂濤波，植杖負囊笈。
居然濯我足，長堤慰行客。
西興忽在眼，喚渡猶頃刻。
鯤鵬定何之，魚龍豈遷宅。
斜陽照高岸，得酒餞寒濕。
平生忠信懷，對此徒感激。
翻成僕奴笑，撫事吁莫測。
莫問曲池平，空悲峴山側。
七夕
作者：韓元吉
朝代：宋

銀河翻浪拍空流，玉女停梭清露秋。
天上一年真一日，人間風月自生愁。
七夕亞之置酒再用前韵
作者：韓元吉
朝代：宋

烏鵲無聲夜向闌，空庭插竹巧誰看。
長生殿裏金釵暖，百子池邊五縷寒。
夢破清風吹雨脚，醉餘新月上林端。
閒來不辨論時節，賸喜秋花共夕餐。
七夕與孟婿約湯朝美率徐行中遊鶴山
作者：韓元吉
朝代：宋

城市競時節，幽尋固難同。
舊聞鶴山奇，欲往歲屢窮。
茲辰尚殘暑，夙駕乘西風。
楚俗候飛鵲，階庭閙兒童。
誰能事針縷，覓巧瓜果中。
起携東牀友，況得下榻翁。
青蒲有傑客，放懷適相從。
一招雲中仙，共呼潭底龍。
翠壁聳崷崒，龜魚澹遊空。
泉源幾萬斛，石竇藏豐隆。
久知神物交，解致零雨濛。
我田甚無多，例思年穀豐。
公才正類此，時至會有庸。
竹間小招提，閴靜無鼓鐘。
枕石潄甘井，荔丹啟筠籠。
若據兩石羊，摩挲古狄銅。
高談劇霏屑，壯氣吹長虹。
可無樽酒綠，遂使老頰紅。
醉語或不省，嘯歌亦舂容。
歸歟興難盡，月明照風松。
上巳日王仲宗趙德溫見過因招趙仲縝任卿小集以流水放杯行分韵得行字
作者：韓元吉
朝代：宋

春事倏已晚，飛花送啼鶑。
長安三月三，水邊盡傾城。
緬懷杜陵老，感之見歌行。
青鳥忽飛去，素鱗盤水精。
往事誰復識，夢繞白玉京。
朅來官閩陬，江湖渺餘情。
嘉節閉門卧，客愁隨日生。
風光入樽酒，使我嗟獨傾。
良友慰寂寞，惠然成會并。
金枝三雋才，千里未可程。
王郎烏衣舊，高論玉麈橫。
相逢寄觴詠，樂此天氣清。
不知山陰會，絕唱疇能賡。
庭隅有幽花，粲若萬玉纓。
好風亦知人，微月相與明。
蕭蕭城東路，頗復歌吹聲。
景物正自佳，天涯意難平。
不須恨陳迹，且用催詩成。
上巳日與客遊張園
作者：韓元吉
朝代：宋

簿書有餘閒，春日亦已永。
況逢佳節休，朱墨得暫屏。
名園跨江郊，危檻俯千頃。
平蕪雨初勻，弱柳風自整。
芳尋寄蕭散，意適忘醉醒。
持觴挹花色，散策步林影。
雖無歌舞妍，所愛亭館靜。
佳辰天氣清，泉水助幽冷。
緬懷山陰會，脩竹带崇嶺。
應知佳客臨，懷抱均一騁。
君看結綺地，茨棘翳眢井。
當時擘牋人，正復對此景。
江山幾興廢，歲月侵老境。
但願中聖賢，疇能計鐘鼎。
丹青閣
作者：韓元吉
朝代：宋

傑閣跨虛壑，危欄轉層峰。
城郭麗朝暉，山水涵秋容。
幽尋適暇日，況有佳客從。
微官厭趨走，野性便疏慵。
少攄泉石願，一洗塵埃胸。
却上陸羽亭，褰裳踏風松。
東軒俯喬木，高花爛芙蓉。
感此節物換，愧爾樵漁蹤。
清談且蕭散，酌飲亦時供。
興闌勿遽嘆，勝遊當復重。
乘潮遇順風
作者：韓元吉
朝代：宋

忠信平生自可期，江神于我定相知。
順風鼓棹潮如席，世事由來却險巇。
九日獨酌
作者：韓元吉
朝代：宋

茱萸滿把半青紅，强擬登臨少客同。
碧樹池塘秋色裏，黄花時節雨聲中。
官閒覓句能消日，酒薄看山尚怯風。
高李故人今健否，一樽懷古意無窮。
九日送酒與朱元晦·其一
作者：韓元吉
朝代：宋

平生愛酒陶元亮，曾繞東籬望白衣。
底事秋來猶止酒，重陽須插菊花歸。
九日送酒與朱元晦·其二
作者：韓元吉
朝代：宋

老大相望寄一州，故人鄙我倦追遊。
應知命駕無千里，惆悵山堂暮雨秋。
九華道中
作者：韓元吉
朝代：宋

行人脚底不生塵，絕壁仙凡路已分。
一水奔騰崖覆雪，九峰羅立岫填雲。
謫仙才大三千首，國老謀深十萬軍。
莫對青山歎華髮，丹砂未就又論文。
亞之出示其祖岐公墨迹及惠崇小景且和前韵復次答之
作者：韓元吉
朝代：宋

壁上春江萬頃寬，錦囊遺墨幸重看。
功名世路真多畏，貧賤交盟敢自寒。
新有詩聲見侯喜，盡攄懷抱得蘇端。
極知鼎食君家舊，未厭堆盤苜蓿餐。
令防得女招飲以病不往走筆戲之
作者：韓元吉
朝代：宋

平生諸女重吾貧，敢意君家亦效顰。
醜惡未妨攘盜賊，長成難議卜比鄰。
遥憐四十稱郎罷，豈惜千金辦主人。
美酒尚須留待我，明年應見玉麒麟。
以雙蓮戲韓子師·其一
作者：韓元吉
朝代：宋

雨洗風梳兩鬭新，凌波微步襪生塵。
真成紅玉嬌相倚，不減昭陽第一人。
以雙蓮戲韓子師·其二
作者：韓元吉
朝代：宋

並舞連歌意態新，水晶宮裏向無塵。
一時風月誰能許，要是君家兩玉人。
伏日諸君小集沈明遠以小疾不預作詩戲之
作者：韓元吉
朝代：宋

廣文官冷酒錢空，平日清樽一笑同。
苦憶車公來座上，翻成王老隠牆東。
定中示病應非病，詩裏能窮有底窮。
凉月滿天新雨足，試憑檄語愈頭風。
依韵和御製秋晚曲宴詩
作者：韓元吉
朝代：宋

巍巍舜治浹嘉生，宴俎豐年萬寶成。
禁幄雲深開曉色，上林風迥起秋聲。
威加鼉鼓雷霆轉，喜動龍旂日月明。
應手神珠看電擊，旄頭消盡鐵山平。
依韵恭和御製秋懷
作者：韓元吉
朝代：宋

商飆起璿霄，爽氣靜瑶海。
聖皇撫時運，喜色動眉彩。
蠭旗佇西指，乘轅行北改。
濤聲鼓萬壑，夜半響竽籟。
漢儀欣復見，周鼎知德在。
猗歟沛中歌，雲飛風正大。
信國太夫人慕容氏挽詞
作者：韓元吉
朝代：宋

望族尚書舊，宜家藹縉紳。
無人知善教，有子冠鴻鈞。
箕箒惟安禮，詩書不待鄰。
鴟堂萬鍾養，風木倍悲辛。
俸金既盡家人問所質物戲答
作者：韓元吉
朝代：宋

十載棲遲櫑具客，一生憔悴扊扅歌。
典衣不爲沽春酒，平昔無詩博飯籮。
偶得佳酒懷尹少稷聞其連日致齋在臺作長句寄之
作者：韓元吉
朝代：宋

孔君一月二十九日醉，太常一年三百五十九日齋。
人生百歲駒過隙，直與外物勞形骸。
君非太常何用爾，監祭有令時當差。
朝廷禮備百神秩，不比媚奧猶燔柴。
念君幾日得閒暇，歸胙饜飫妻奴哇。
重門咫尺不得見，使我有酒空相懷。
憶昔過從水南寺，風廊雪屋靡不偕。
靈山懷玉了在眼，蒼翠突兀石筍鐵柱如籤排。
醉來起舞對山水，狂歌亦和襄陽𥱼。
一時取樂未云足，後會回首何其乖。
今者相逢號朝士，僕僕聽鼓趨天街。
欲觀禮樂問文物，但見鼙鼓鳴江淮。
喜君頭上冠作廌，文筆愈健詩愈佳。
青雲萬里要直氣，幸勿觸狐當觸豺。
我今勃窣百僚後，自覺迂鈍難爲儕。
一杯耳熱不共醉，夜長獨坐燒寒稭。
隔牆降將新授節，絲竹間響駢金釵。
時逢富貴雖可羨，擾擾得失真蠅蝸。
江山到處有佳趣，故應赤舄輸青鞵。
明年春風我欲賦歸去，佇君功成作頌磨蒼崖。
偶興四首·其一
作者：韓元吉
朝代：宋

桂花飄盡菊花黄，閑對芳叢靜愛香。
堂下草深須一丈，會看春意滿池塘。
偶興四首·其三
作者：韓元吉
朝代：宋

江南菊少開金色，只有霜葩雜御黄。
乞得黄花真愛惜，明年賸種壓羣芳。
偶興四首·其二
作者：韓元吉
朝代：宋

小園無數菊花開，準擬花殘便見梅。
不恨無花正無酒，敲門誰送一樽來。
偶興四首·其四
作者：韓元吉
朝代：宋

愛水仙成百計栽，三年一笑漸能開。
金銀豈是吾家物，借我虛名付酒臺。
僧仲儼芥室
作者：韓元吉
朝代：宋

設席纔方丈，誰將芥子看。
須彌藏自穩，琥珀拾應難。
脚底芒鞋破，顱邊衲被寒。
遥知八萬座，一笑且團欒。
元夔以詩留別用韵示之·其一
作者：韓元吉
朝代：宋

密竹疏松一水邊，高舂自占曲肱眠。
心如古井真無浪，跡似寒灰豈復然。
舌在未應甘寂寞，地偏猶可小回旋。
春風又綠池塘草，清夢從今只惠連。
元夔以詩留別用韵示之·其二
作者：韓元吉
朝代：宋

淵明遶屋樹扶疏，大似蓬蒿仲蔚居。
老矣强營三徑菊，閒來未厭五車書。
詩成歎我同招隠，賦就須君敵子虛。
努力青雲家世事，他年簪筆待嚴徐。
元夕再用韵
作者：韓元吉
朝代：宋

瑶山直上玉梯橫，不用銀花散火城。
著柳共看飛絮動，打窗渾作亂蚊聲。
路尋鸞鶴天疑近，石壅鯨鯢觀易京。
便擬乘風跨滄海，更須新月趁潮生。
入冬苦雨禱晴幸應劉若訥惠詩爲賀因次其韵·其一
作者：韓元吉
朝代：宋

雨餘雲杪澹疏星，老病窺簾眼自明。
農事已知今歲好，天公賸放十分晴。
入冬苦雨禱晴幸應劉若訥惠詩爲賀因次其韵·其三
作者：韓元吉
朝代：宋

燈花作喜夜來占，樓角初晴月似鐮。
便說市亭新酒美，好風寒日舞青帘。
入冬苦雨禱晴幸應劉若訥惠詩爲賀因次其韵·其二
作者：韓元吉
朝代：宋

酒難忘處能消日，雨不愁時任戴星。
欲和新詩無好語，竹窗燈火夜晶熒。
入冬苦雨禱晴幸應劉若訥惠詩爲賀因次其韵·其四
作者：韓元吉
朝代：宋

麥田秋過未休工，䆉稏如雲白雨中。
乞得晴明三十日，披襟可詠快哉風。
再用前韵戲傳道
作者：韓元吉
朝代：宋

空谷天寒翠袖遮，無人曾見玉釵斜。
詩成落日千尋竹，歌就殘陽萬點鴉。
粧額淺深知內樣，舞衣裁翦勝京華。
自憐已作高唐夢，須信饑腸眼易花。
再至凌風亭
作者：韓元吉
朝代：宋

目盡西山落照邊，危亭風景故依然。
重來身忝二千石，老去心驚十九年。
種柳已高丹檻外，栽花猶占綠窗前。
不堪素髮紛垂領，還愧青春令尹賢。
凌歊臺
作者：韓元吉
朝代：宋

山到西江勢却回，倚山樓殿更高臺。
天容水色望中見，帆影車塵空際來。
桑柘棋分千里迥，波濤壁立兩峰開。
登臨擬問興亡事，白塔亭亭鎖翠苔。
凌風亭
作者：韓元吉
朝代：宋

西山如層城，壁立有堅對。
逶迤雉堞出，一水相縈带。
誅茅發頹垣，偶與嘉景會。
天風無邊來，雲日爲破碎。
誰能了蘋末，直欲跨鵬背。
飄然壓塵土，九壤真一塊。
王喬幸齊驅，禦寇亦同載。
不知吏役縛，且樂公事退。
春光到花木，欄檻愜清快。
相期睨南溟，整我飛霞佩。
列岫亭用范伯升韵
作者：韓元吉
朝代：宋

自我來南溪，池塘幾春草。
結茅依雲端，愛此山回抱。
奇峰七十二，羅列景逾好。
豈殊謝公窗，澄江更縈繞。
孤城千家邑，一目可盡了。
植葵思夏深，種菊待秋杪。
物華靜中見，至理得深造。
東山與魯郊，底用評大小。
平生丘壑心，計拙詎能巧。
亭臯遠俗客，曳杖日頻到。
簞瓢樂未改，在澗槃亦考。
況有吾人詩，飄然異郊島。
初至上饒寄子雲
作者：韓元吉
朝代：宋

險阻艱難客路賒，東西南北問生涯。
秋聲瑟縮生梧葉，野景蕭疏上菊花。
去國已驚身老大，無家空有淚橫斜。
遥知載酒齊山寺，應憶年時醉月華。
初見龜山塔
作者：韓元吉
朝代：宋

煙裏微茫第一山，眼明白塔俯滄灣。
塵埃滿面三千里，一笑相看似夢間。
別子雲
作者：韓元吉
朝代：宋

離觴不解醉，愁多令酒醒。
別懷亦云惡，況此兄弟情。
春風釀寒雨，十日未肯晴。
回頭易千里，江南短長亭。
別范元卿
作者：韓元吉
朝代：宋

晴林綠樹越江邊，聊泊東來倦客船。
風引花香微近酒，水浮月色澹連天。
驚心朋舊皆千里，回首光陰又五年。
莫笑相逢便離別，此生身計已飄然。
剡溪道中五首·其一
作者：韓元吉
朝代：宋

擬賦歸田未有田，春風聊泛剡溪船。
青山滿眼留儂住，處士茅茨阿那邊。
剡溪道中五首·其三
作者：韓元吉
朝代：宋

平潮恰恰亂蛙鳴，斷送江南春雨晴。
綠縠細看桑眼破，紫茸還見草心生。
剡溪道中五首·其二
作者：韓元吉
朝代：宋

戴家家住此溪頭，買酒尋春得勝遊。
夾岸楊花渾似雪，不應興盡便回舟。
剡溪道中五首·其五
作者：韓元吉
朝代：宋

抱琴不作王門客，晉代高風只此人。
故老底須三上疏，竹林諸子未天真。
剡溪道中五首·其四
作者：韓元吉
朝代：宋

心隨天末江波遠，愁似沙津柳带長。
向晚飛花度牆影，半晴煙雨發山光。
劉子宣侍郎挽詞
作者：韓元吉
朝代：宋

妙齡嘉譽滿江東，晚接甘泉豹尾中。
烜赫身榮知有道，從容心計不言功。
威行峴首追羊叔，名在鄱江憶魯公。
種木十年歸莫遂，塗車千里恨何窮。
劉子淵監廟年八十六耳目聰明能飲酒舉大白喜賦詩比過之因示長句次其韵
作者：韓元吉
朝代：宋

才疏政拙愧能名，黄髮猶欣見老成。
林壤固知聊自樂，門閭要是已堪旌。
持盃瀲灧千眉聳，落筆縱橫四坐驚。
笳鼓過君應一笑，平田兩部足蛙聲。
勸耕至赤松山
作者：韓元吉
朝代：宋

謬誤君恩再領州，名山猶幸復春遊。
苦無羽客追元放，尚有羣兒識細侯。
麥穗雨晴迷野岸，桃花風急滿溪流。
隔林布穀如相應，更酌丹泉爲少留。
南劍道中
作者：韓元吉
朝代：宋

喚渡春潭側，堤彎踏曉晴。
回舟動山影，映日見魚行。
墅遠孤烟出，江深白鷺明。
塵勞消底計，對此覺身輕。
南巖
作者：韓元吉
朝代：宋

官曹簿領無時空，一春蹙蹙塵埃中。
溪南十里巖谷好，俗駕屢整無由窮。
前時相邀雨斷道，今時不雨天亦風。
乃知書生不解事，每以慳澀勤天公。
興來邂逅始一往，相與縱轡隨飛鴻。
野棠著子梅杏老，密葉尚带殘花紅。
崢嶸屋宇吁可怪，無乃開闢煩豐隆。
却尋危徑山巉絕，俯仰曠野迷西東。
涓涓寒流滴冰雪，一酌爲我凉心胸。
山川何曾歲月計，可憐翠阜紛磨礱。
人生歡笑不易得，此會幾許誰能同。
春禽正喧日已暮，歎我歸期還匆匆。
南柯子·南歌子
作者：韓元吉
朝代：宋

五月炎州路，千重撲地開。只疑標韻是江梅。不道薰風庭院、雪成堆。寶髻瓊瑤綴，仙衣翡翠裁。一枝長伴荔枝來。付與玉人和笑、插鸞釵。
南柯子·南歌子
作者：韓元吉
朝代：宋

急雨朝來過，濃雲晚半收。荷香便傍酒尊浮。極目澹煙斜照、滿芳洲。消盡人間暑，翻成一段秋。使星南楚轉東甌。只恐禁林歸詔、未容留。
南柯子·南歌子
作者：韓元吉
朝代：宋

野杏摶枝熟，戎葵抱葉開。村村簫鼓畫船回。客裡不知時節、又相催。角黍堆冰碗，兵符點翠釵。去年今日共傳杯。應拈榴花獨立、望歸來。
南澗·其一
作者：韓元吉
朝代：宋

朱墨日過眼，溪山誰復遊。
夜聞西風喧，起看天地秋。
王事有休沐，駕言指林丘。
新晴鳥烏樂，路入南澗幽。
高峰左右列，野水縱橫流。
問舍苦不早，求田亦良謀。
南澗·其三
作者：韓元吉
朝代：宋

入山衣屨寒，出山衣屨濕。
初迷烟雨來，稍識雲氣集。
空濛掠面過，可玩不可執。
不知市廛地，去此凡幾級。
青松入長望，白鳥伴危立。
冷然笑身世，萬事何汲汲。
南澗·其二
作者：韓元吉
朝代：宋

高巖跨層巔，一徑入蒼翠。
三休徹上頭，却立睨平地。
當年寶藏興，中夜出光氣。
至今石縫裂，篝火尚能記。
盈虛誰可測，開闔神自秘。
空房有殘僧，骨冷夜無寐。
南澗·其五
作者：韓元吉
朝代：宋

秋風何時來，午暑忽已散。
娟娟木犀花，弄蘂亦璀璨。
清香不自惜，擁鼻得奇觀。
古來達道人，至樂在山澗。
藝蘭與種蕙，採掇契幽願。
置此勿復言，吾方困遊宦。
南澗·其四
作者：韓元吉
朝代：宋

有酒不得飲，呼船過溪南。
溪南亦何好，古寺依晴嵐。
上有百尺樓，下有千丈潭。
城闉一目盡，晚山日相銜。
烹茶弔陸子，蠟屐登巉巖。
相逢作行樂，猶勝空坐談。
南鄉子
作者：韓元吉
朝代：宋

新筍旋成林。梅子枝頭雨更深。織就彩絲猶十日，登臨。人似江心百鍊金。功業會相尋。好挹薰風和舜琴。鶴住千年丹九轉，如今。門外梧桐長翠陰。
南鄉子
作者：韓元吉
朝代：宋

江路木犀天。梨棗吹風樹樹懸。只道荔枝無驛使，依然。贏得驪珠萬顆傳。香露滴芳鮮。並蒂連枝照綺筵。驚走梧桐雙睡鵲，應憐。腰底黃金作彈圓。
南鄉子
作者：韓元吉
朝代：宋

細雨弄中秋。雨歇煙霄玉鏡流。喚起佳人橫玉笛，凝眸。收拾風光上小樓。爛醉拚扶頭。明日陰晴且漫愁。二十四橋何處是，悠悠。忍對嫦娥說舊遊。
卧病
作者：韓元吉
朝代：宋

有身自覺皆爲患，了事從來却號癡。
貧裏定知强健樂，未妨斗酒百篇詩。
去歲得黟江縣牡丹數種今年開一枝蓋白者譜中所謂水晶毬也
作者：韓元吉
朝代：宋

黟江新樣水晶毬，冰雪肌香體更柔。
彈壓風光知第一，酴醿玉蘂見應羞。
去草
作者：韓元吉
朝代：宋

永日荒園獨荷鋤，草根藤蔓喜無餘。
誰憐仲舉平生志，却學齊民種樹書。
又次韵子雲春日絕句三首·其一
作者：韓元吉
朝代：宋

亂離誰意有新春，共醉春盤能幾人。
但道沙場無匹馬，便驚羅綺總爭新。
又次韵子雲春日絕句三首·其三
作者：韓元吉
朝代：宋

日月行天自漢家，十年京洛恨無涯。
兒童不識鄉園事，競說江南春後花。
又次韵子雲春日絕句三首·其二
作者：韓元吉
朝代：宋

春來殘雪自消簷，只有愁人鬢雪添。
未省雙鞬談豹略，且聽紅袖唱香奩。
又溪山堂次韵四首·其一
作者：韓元吉
朝代：宋

堂前松竹挺千軍，堂外青山萬馬羣。
橫策時來按文陣，要須筆力起風雲。
又溪山堂次韵四首·其三
作者：韓元吉
朝代：宋

九衢塵土鬢毛蒼，只有溪山意味長。
但得楓林供欵乃，猶勝斗酒博伊凉。
又溪山堂次韵四首·其二
作者：韓元吉
朝代：宋

瀲瀲溪光白鳥前，昏昏雨脚暮雲邊。
一年風景君應記，五月來看競渡船。
又溪山堂次韵四首·其四
作者：韓元吉
朝代：宋

梅子青青杏子紅，繞城荷葉已掀風。
莫嫌春盡無花柳，猶得清樽阿堵中。
句·其一
作者：韓元吉
朝代：宋

幾年家住玉溪頭，乘興時來上釣舟。
句·其二
作者：韓元吉
朝代：宋

但如王粲賦從軍，莫爲班姬詠團扇。
史十伯强浮沈市廛自號道人而筆力議論不可掩抑豈隠者耶觀其詩卷贈以絕句二首·其一
作者：韓元吉
朝代：宋

未容君識得君詩，添我幽栖一段奇。
會有吹噓天上去，沈香亭北要新詞。
史十伯强浮沈市廛自號道人而筆力議論不可掩抑豈隠者耶觀其詩卷贈以絕句二首·其二
作者：韓元吉
朝代：宋

頭上塵冠豈易彈，匣中長劍篋中丹。
放懷風月真餘事，好向朝廷策治安。
同尹少稷賦巖桂
作者：韓元吉
朝代：宋

江南秋盡猶無菊，只有幽香滿巖谷。
紛紛千樹散黄金，翠葉離披剪寒玉。
繁枝疑從缺月墮，嫩葉不受微風觸。
芳枝冷淡誰與妍，霧雨陰晴自膏沐。
不妨松竹共行伍，要使芝蘭盡臣僕。
小山有句嗟未盡，騷經已斷誰能續。
每至凋零足惆悵，尚喜爐薰駐餘馥。
爲君掃地斗量歸，猶勝胡椒夸百斛。
同翁子功之平江午憩涵山浄慈寺
作者：韓元吉
朝代：宋

蘋花吹盡藕花香，日落風生水面凉。
浄洗扁舟載明月，共君長嘯飲湖光。
同葉夢錫趙德莊遊牛首山
作者：韓元吉
朝代：宋

不辭扶病觸春寒，及此新晴一日閒。
雲外經年見雙闕，馬頭乘興數前山。
清泉細酌巉巖上，佛窟同探紫翠間。
我亦無心話禪悅，銜花百鳥自飛還。
呂伯恭挽詞
作者：韓元吉
朝代：宋

青雲塗路本青氈，聖願相期四十年。
臺閣久嗟君卧疾，山林空歎我華顛。
傷心二女同新穴，拭目諸生續舊編。
斗酒無因相沃酹，朔風東望涕潸然。
周元特詹事挽詞二首·其一
作者：韓元吉
朝代：宋

道學尊閭里，衣冠見偉人。
鷄羣真野鶴，麕角目祥麟。
讜論追前輩，清時識諍臣。
他年激貪懦，風動霅溪濱。
周元特詹事挽詞二首·其二
作者：韓元吉
朝代：宋

黄髮趨嚴詔，青宮啟太微。
園公方入侍，疏傅已言歸。
奏牘三千在，流年七十稀。
無從奠鷄酒，老疾只沾衣。
周彥廣待制挽詞
作者：韓元吉
朝代：宋

淮海歡騰五袴歌，政聲京兆益中和。
鄴侯井在功堪紀，鄭國渠成利更多。
紫禁遄躋知異眷，珍臺歸卧本微疴。
功名方展凌雲步，奈此佳城白日何。
周濟美挽詞
作者：韓元吉
朝代：宋

迺翁持橐舊知名，兩郡分符見典型。
禁闥方應馳儁步，中臺俄忽隨修翎。
故人零落風前葉，北客漂流雨後萍。
白馬素車三巷路，淚兼臘雪灑林坰。
周航定國携諸公所贈詩求次韵
作者：韓元吉
朝代：宋

拾青紫本一經明，得失由來信可驚。
美玉固應人未識，千鈞何自俗能輕。
馬曹寂寞心空在，驥子昂藏骨更清。
穩步煙霄遲速耳，筆端夢覺已花生。
和同僚賀雪應祈
作者：韓元吉
朝代：宋

臘近春臨雪意遲，褰衣敢憚走靈祠。
夜聽小雨猶傾耳，曉看羣山頓展眉。
好句懸知得冰柱，香醪試爲壓羔兒。
便應風月臺中客，不減梁園賦就時。
喜呂令防歸
作者：韓元吉
朝代：宋

閒居玩編簡，蕭然罕朋儔。
古士信可佳，欲語不見酬。
豈如平生交，臭味能相投。
別久得會面，笑談解人憂。
況君復比鄰，共此一壑幽。
招邀接步武，文字資討求。
昨朝喜君來，快若沈疴瘳。
開口四五笑，亹亹談未休。
鷄鳴任風雨，疇能記窮愁。
因知名教地，至樂真天游。
新凉動梧竹，柴門掩清秋。
三徑無雜華，茙葵散金甌。
年豐魚蟹熟，樽酒亦易謀。
相過勿厭數，此外俱悠悠。
喜雪
作者：韓元吉
朝代：宋

苦寒無那歲崢嶸，一夜陰風雪滿城。
莫問牛羊迂使節，却思鵝鴨溷軍聲。
庭空賸喜羅琪樹，履敝猶堪步玉京。
更碾新芽試湯火，從來冷淡是書生。
土人池中有新荷戴錢而出者少稷明遠相率賦詩戲作長句
作者：韓元吉
朝代：宋

君不見紫髯將軍射無敵，志目中眉猶動色。
晚年驚見賣油翁，一綫穿錢曾不失。
人言手熟會當爾，世事由來真一劇。
紛紛刻楮技已窮，厭看人力須天工。
湘妃撫掌漢女笑，爲我試手馮夷宮。
芙渠生葉不自展，胡爲正在阿堵中。
青銅翠羽光相映，莫遣游魚動荷柄。
芳心滿眼誰得知，坐使詩人發嘲詠。
我言羞澀囊久空，井中飛蚨那得逢。
不如青鴨爲銜去，賸買明月酬清風。
墨梅二首·其一
作者：韓元吉
朝代：宋

西北佳人絕代姿，傾城傾國未爲奇。
自然冰雪生顔色，不用人間朱粉施。
墨梅二首·其二
作者：韓元吉
朝代：宋

影落寒塘月照時，夢爲蝴蝶繞高枝。
畫工欲畫無窮意，不道幽人聖得知。
夜坐有感寄子雲
作者：韓元吉
朝代：宋

風景新亭舊往還，誰能舉目較河山。
宦情老去秋多感，官事忙時夜始閒。
窗外槁梧風瑟縮，竹間亂石雨淙潺。
青燈已作江湖夢，同約歸期早晚間。
夜坐聞窗下水聲
作者：韓元吉
朝代：宋

書史懸知伴此生，敢求身外百年名。
青燈又暗吹窗雨，流水長聞入夜聲。
玩世久忘榮辱累，定交諳盡死生情。
翛然隠几焚香坐，不獨心清境亦清。
夜宿斜溪聞杜鵑
作者：韓元吉
朝代：宋

船窗初日弄暉暉，起坐胡牀自攬衣。
無數青山隨岸改，幾聲幽鳥喚人歸。
鷗盟好在重遊戲，蝶夢驚回果是非。
便擬走書聞稚子，歸來同買釣魚磯。
夜宿斜溪聞杜鵑
作者：韓元吉
朝代：宋

解纜山銜日，移舟雨暗溪。
無情子規鳥，夢斷隔林啼。
夜宿玉虛宮小軒正對步虛峰道士云天寶三年有慶雲見且山呼萬歲始詔建黄帝祠封爲仙都山敕書今亡·其一
作者：韓元吉
朝代：宋

檻外風高霜月明，步虛山裏步虛聲。
罷琴刻燭初長夜，又得人間一夢清。
夜宿玉虛宮小軒正對步虛峰道士云天寶三年有慶雲見且山呼萬歲始詔建黄帝祠封爲仙都山敕書今亡·其三
作者：韓元吉
朝代：宋

龍虎驅馳戰阪泉，荆山鼎就更昇天。
軒轅到處存遺跡，忍使君王不學仙。
夜宿玉虛宮小軒正對步虛峰道士云天寶三年有慶雲見且山呼萬歲始詔建黄帝祠封爲仙都山敕書今亡·其二
作者：韓元吉
朝代：宋

封禪空餘不死名，華清宮裏望長生。
閒雲强作人間瑞，更有山呼萬歲聲。
夜宿青陽旅舍起觀林端積雪半消疑山礬盛開
作者：韓元吉
朝代：宋

風卷千林夜雪晴，九華山下月微明。
不須更覓唐昌蘂，樹樹瓏璁玉刻成。
夜行船
作者：韓元吉
朝代：宋

極目高亭橫遠岫。拂新晴、黛蛾依舊。策馬重來，秋光如畫，霜滿翠梧高柳。菊美橙香還封酒。歡情似、那時重九。樓上清風，溪頭明月，不道沈郎消瘦。
夜雪·其一
作者：韓元吉
朝代：宋

爐火深紅蠟炬明，打窗風雪正縱橫。
瓦瓶旋注山泉滿，却作瀟瀟細雨聲。
夜雪·其二
作者：韓元吉
朝代：宋

伴眼文書細作行，昏昏愁卧雪穿廊。
何人恰弄風前笛，錯認梅花到枕傍。
太湖秋晚
作者：韓元吉
朝代：宋

片帆幾日下西風，湖色秋容暮靄中。
買得鱸魚弔張翰，卧聽欵乃度垂虹。
好事近
作者：韓元吉
朝代：宋

凝碧舊池頭，一聽管絃悽切。多少梨園聲在，總不堪華髮。杏花無處避春愁，也傍野煙發。惟有御溝聲斷，似知人嗚咽。
好事近
作者：韓元吉
朝代：宋

秋意滿芙蓉，紅映小園叢竹。風裡鳳簫聲揚，有新妝明玉。詩翁相對兩悠然，一醉繞黃菊。目盡晚山橫處，共修眉爭綠。
好事近
作者：韓元吉
朝代：宋

華屋翠雲深，雲外晚山千疊。眼底無窮春事，對楊枝桃葉。老來沈醉為花狂，霜鬢未須鑷。幾許夜闌清夢，任翻成胡蝶。
姜特立寄詩編爲賦四首·其一
作者：韓元吉
朝代：宋

十載文場未奏功，鶡冠一笑且舂容。
遥知橫槊荻蘆岸，海闊蛟鼉赴筆鋒。
姜特立寄詩編爲賦四首·其三
作者：韓元吉
朝代：宋

榕葉青青荔子紅，三山十寺粵王宮。
誦君好句渾如畫，寄我清遊夢想中。
姜特立寄詩編爲賦四首·其二
作者：韓元吉
朝代：宋

少年耽句千篇在，老境忘言半偈無。
失喜因君還絕倒，但驚寒雀費隋珠。
姜特立寄詩編爲賦四首·其四
作者：韓元吉
朝代：宋

宋景文爲工學問，賀方回亦擅詩歌。
半山人去東坡沒，妙墨空嗟楯上磨。
姜特立寄近詩
作者：韓元吉
朝代：宋

雙溪巖曲蘆江岸，每見君詩句益奇。
漸喜青雲今得路，豈妨白雪尚摛詞。
斷蛟入海功何壯，披腹排雲世共知。
斫却月中丹桂手，朝陽應占鳳凰枝。
子雲兄命賦祿隠
作者：韓元吉
朝代：宋

子牟居江湖，而有魏闕心。
方朔待金馬，與世相浮沈。
古來曠達士，豈必棲山林。
吾兄官湖南，一室橫古今。
朝披祝融高，暮涉湘水深。
閒爲漫郎飲，戲效愚溪吟。
聖賢雖云邈，彝訓夙所欽。
斗水幸見收，西江等蹄涔。
吁嗟咸陽市，敝帚希千金。
應携忘言子，一和無絃琴。
季元衡寄示三池戲藁
作者：韓元吉
朝代：宋

文彩風流冠一時，三池聊作鳳凰池。
新詩到處傳桐葉，麗唱他年滿竹枝。
歸夢故應懷古括，清談還喜對峨眉。
玉堂待草山東詔，解纜春江莫放遲。
宋傳道挽詞二首·其一
作者：韓元吉
朝代：宋

德履無遺恨，絃歌有去思。
養親三釜樂，作郡十年遲。
壯志沈黄壤，英遊閉赤墀。
豐碑頌遺愛，誰爲繼羅池。
宋傳道挽詞二首·其二
作者：韓元吉
朝代：宋

留落東州彥，相期幸卜鄰。
筒詩餘唱永，樽酒記情親。
舊國歸無日，諸鄉見有人。
佳城千載恨，雪涕楚江濱。
宿石橋聞水聲
作者：韓元吉
朝代：宋

野橋曲折渡千回，古寺懸知水面開。
一夜寒聲喧客枕，却疑風雨轉山來。
寄別子雲
作者：韓元吉
朝代：宋

江干風雪敝貂裘，兄弟相看已白頭。
兩月追隨無十日，一春離別甚三秋。
清時官職難頻竊，異縣田園合早求。
並戲母前端有日，省郎雖美不如州。
寄徐滁州埻立
作者：韓元吉
朝代：宋

青瑣金鸞跡未容，寘公猶在昔賢中。
著書定已追迂叟，得郡何妨號醉翁。
豐樂橋邊魚動鏡，清流關下馬嘶風。
獨憐湛輩猶奔走，不得登臨一笑同。
寄懷子雲兄
作者：韓元吉
朝代：宋

長年游宦已堪嗟，寓舍無田豈是家。
母子分飛還歲換，弟兄相望各天涯。
塵埃閲世丹心在，朱墨縈人兩鬢華。
聞道過庭新哭鯉，開書空有淚橫斜。
寄梁士衡
作者：韓元吉
朝代：宋

江上潮聲日夜來，相望蹤跡共塵埃。
亂花洗雨紅成陣，疊嶂連天翠作堆。
山市放歌知屢醉，沙津獨步想千回。
松林月出溪橋夜，猶憶當年對野梅。
寄趙德莊二首·其一
作者：韓元吉
朝代：宋

報陟西樞掾，遥憐勢未行。
葬親嘗有請，去國豈無名。
松菊關心在，江山到眼青。
琵琶洲畔宅，歸計幾時成。
寄趙德莊二首·其二
作者：韓元吉
朝代：宋

早辱交情厚，年來事輒同。
自知榮宦拙，甘爲好詩窮。
鳬雁且依水，馬牛還信風。
故應懷李白，但欲老江東。
寄趙德莊以過去生中作弟兄爲韵七首·其一
作者：韓元吉
朝代：宋

悠悠功名期，苒苒歲月過。
勞生閲半百，僅爾脫寒餓。
山林有夷塗，此責當萬坐。
閉門歌陽春，非君諒誰和。
寄趙德莊以過去生中作弟兄爲韵七首·其七
作者：韓元吉
朝代：宋

處世那近名，居官敢言清。
平生阿堵物，疇能字之兄。
春風一杯酒，與君花下傾。
窮秋動摇落，江湖渺離情。
寄趙德莊以過去生中作弟兄爲韵七首·其三
作者：韓元吉
朝代：宋

士苦不自重，貪名乃忘生。
向來望塵子，得車定何榮。
浮雲蔽天壤，豈礙日月明。
惟餘金石交，可論藏與行。
寄趙德莊以過去生中作弟兄爲韵七首·其二
作者：韓元吉
朝代：宋

憶昨鍾山來，君亦湓浦去。
今年赴湓浦，鍾山復君住。
出處每相似，屢觸衆狙怒。
毀譽久自定，子賢吾亦庶。
寄趙德莊以過去生中作弟兄爲韵七首·其五
作者：韓元吉
朝代：宋

我初見君詩，謂世無此作。
飄零三十年，文思各衰落。
俱持使者節，恨別還作惡。
未置白玉堂，端須著巖壑。
寄趙德莊以過去生中作弟兄爲韵七首·其六
作者：韓元吉
朝代：宋

我生少孤貧，四海兩兄弟。
拊嫗頼母慈，離別幾揮涕。
宦遊與夫子，中外輒相值。
所恨姓氏殊，孰云情好異。
寄趙德莊以過去生中作弟兄爲韵七首·其四
作者：韓元吉
朝代：宋

築城始議戍，寓兵復言攻。
二年大江南，兵戈在目中。
憂時亦千慮，惟子與我同。
詣闕請長纓，終軍本兒童。
寄題尹少稷借竹軒
作者：韓元吉
朝代：宋

借屋復借竹，主人貧可知。
清風時引酒，長日最須棋。
牆缺秋聲過，庭空月影隨。
遥憐對高節，幽獨更題詩。
寒巖分韵得水字
作者：韓元吉
朝代：宋

青山如幽人，不肯住城市。
客從城市來，一見消吝鄙。
平時與周旋，況復非俗士。
我初見南山，秀色紛可喜。
謂言官塵埃，洗滌端在此。
經時未一至，引望若千里。
昨朝得休暇，佳興難自已。
秋原麗新晴，景物爲清美。
獨遊已不惡，更約二三子。
初從澗壑危，稍入巖石倚。
白雲隨杖藜，蒼烟生屐齒。
主翁亦好事，結茆脩竹底。
庭空百無有，屈曲但流水。
客來了不問，花草自紅紫。
豈無一樽酒，欲飲還遽止。
歸鞍不可速，吾亦聊洗耳。
寒食前三日携家至丁山
作者：韓元吉
朝代：宋

春事已過半，豫懷風雨憂。
苦無親朋樂，自携兒女遊。
丁山峙城南，老稚載一舟。
狹徑登詰曲，軒窗居上頭。
遐觀接去鳥，俯視臨清流。
溪花正爛漫，堤柳綠且柔。
杳靄煙雲間，前瞻帝王州。
田野亂棋布，山川莽相繆。
病妻不能飲，取酒自勸酬。
鮮妝誰家婦，造席爲我謳。
風光亦可醉，景物似見留。
惜無百金資，買此林壑幽。
歲月實易得，里閭尚沈浮。
歸來暮鐘響，蘋風動滄洲。
寶林院次韓廷玉韵
作者：韓元吉
朝代：宋

山繞孤城水拍空，惜無殘月照疏桐。
江干雲斷夜來雨，木末凉生秋到風。
六代興亡知寺古，老禪神異載碑豐。
詩成極目蒼茫裏，惜別情懷醉夢中。
對梅
作者：韓元吉
朝代：宋

吏事紛俗語，新詩固難成。
朝來見梅花，詩興還自生。
江頭十日雨，雲色開小晴。
高山带微雪，北客眼爲明。
應憐此花開，與雪猶爭衡。
天公翦六出，未敵枝上英。
蕭然北窗下，冰壺看斜橫。
坐想南山中，晚風千樹清。
平生一尊酒，肯爲桃李傾。
幽香莫零落，送我扁舟行。
少稷勸飲每作色明遠忽拂袖去戲呈
作者：韓元吉
朝代：宋

無多酌我蓋司隸，不能滿觴田將軍。
坐中幸免沐猴舞，且復周旋非貴人。
人言勸飲無惡意，君胡作惡使客起。
少陵亦遭田父肘，況我忘形友君子。
從今勿勸亦勿辭，我欲眠時君自歸。
先生一斗一石醉，莫問喧爭與嘲戲。
少稷家觀雪賦江字三十韵
作者：韓元吉
朝代：宋

雪暮來無際，長吟坐北窗。
未嫌光奪月，先恐勢填江。
雲色生冰柱，風聲倒石矼。
疏簾纔的皪，破屋漸錚鏦。
始訝烏能白，旋驚馬盡䮾。
會朝瓊飾弁，獵較素綢杠。
玉帝開宮闕，瑶姬擁旆幢。
仰空蜂作陣，窺徑蝶成雙。
價重連城璞，明逾釘壁釭。
冷烟紛莫辨，凍溜不成淙。
計拙夸遼豕，塗窮笑越尨。
戴牛迷象齒，覆鹿誤羊羫。
酪乳浮茶鼎，花甆瑩鼓椌。
崖枯頻畏住，鵠瘦暫胮肛。
共想周王宴，誰虞漢使降。
獻衣知念札，加璧殆追逄。
蹇駟深憂沒，籃輿重莫扛。
淹鍾應預賜，增斗定先撞。
短日棲窮巷，豐年卜萬邦。
緇塵異羈旅，華髮逐耆厖。
處士欣尋戴，參軍豈遇龐。
裘穿心易怯，履敗足微跫。
荷笠閒垂釣，迴船穩繫樁。
清狂時仄帽，泥飲屢空缸。
酬唱才皆敵，歌嘲語或絃。
閉門嗟懶惰，授簡愧愚憃。
戈戟森磨厲，韶鈞富擊摐。
絮鹽翻雅況，蘭竹變新腔。
取醉華燈爛，催歸戍鼓𪔔。
晴簷成夜雨，更聽隴頭瀧。
尹少稷挽詞二首·其一
作者：韓元吉
朝代：宋

蚤擅奇童譽，中蜚處士聲。
談鋒粲開闔，筆力妙縱橫。
主聖由言悟，官清以諫名。
故交零落盡，老淚與河傾。
尹少稷挽詞二首·其二
作者：韓元吉
朝代：宋

今代賢良策，中興未一陳。
文章如漢士，家世亦齊人。
遇合嗟云晚，忠嘉慨莫伸。
朔風吹墓草，毀譽付千春。
山口道中
作者：韓元吉
朝代：宋

芳草連雲水拍溪，春山樹樹子規啼。
東風何事催行客，偏遣殘紅趁馬蹄。
山橋
作者：韓元吉
朝代：宋

倚杖溪橋暮雨垂，春寒空翠著人衣。
凌空怪石如旗豎，噴壑清泉作練飛。
乘興正須隨地飲，醉狂聊共插花歸。
從教拍手兒童笑，要是山深客到稀。
山行·其一
作者：韓元吉
朝代：宋

意適都忘遠，行歌未覺勞。
崎嶇一徑入，上下數峰高。
嫩白憐新菊，輕紅訝小桃。
歸來情興動，風葉亂蕭騷。
山行·其二
作者：韓元吉
朝代：宋

秋盡暑猶劇，今朝凉意新。
輕陰能障日，小雨不生塵。
度壑時投策，看雲一岸巾。
鄰僧問何往，茗果愧情親。
山行二首·其一
作者：韓元吉
朝代：宋

晴日烘林百草香，杖藜徐步興何長。
殘花的皪明幽徑，老笋參差出斷牆。
山行二首·其二
作者：韓元吉
朝代：宋

春來南澗水初生，鷗鳥逢人自不驚。
步繞幽花隨樹歇，望尋高柳趁隄行。
巖泉道中
作者：韓元吉
朝代：宋

出郭心易清，看山眼難飽。
疏疏水中梅，殘雪相與好。
歲華云已晚，官況良自笑。
日暮城東門，霜風動衰草。
市人有弄虎者兒輩請觀飼以豚蹄睹其攫噬戲作四絕句·其一
作者：韓元吉
朝代：宋

眈眈出柙小於菟，猶意他年見畫圖。
養汝由來得無患，却驚赤手競編鬚。
市人有弄虎者兒輩請觀飼以豚蹄睹其攫噬戲作四絕句·其三
作者：韓元吉
朝代：宋

長年肉食定何功，乞汝豚蹄且慰窮。
猿臂將軍應老矣，南山忽憶夜彎弓。
市人有弄虎者兒輩請觀飼以豚蹄睹其攫噬戲作四絕句·其二
作者：韓元吉
朝代：宋

呀然一嘯朔風生，兒女窺簾笑且驚。
檻內應憐只摇尾，山中不記舊橫行。
市人有弄虎者兒輩請觀飼以豚蹄睹其攫噬戲作四絕句·其四
作者：韓元吉
朝代：宋

熒熒目色爲生寒，蠻獠歌呼意自閒。
莫倚便能探虎穴，勢卑還長越王炎。
平生八見女而存者五人比又得女少稷作詩見寬次韵謝之
作者：韓元吉
朝代：宋

漸老思似續，撫懷良惘然。
空餘歲寒心，凜凜松柏堅。
平生孔明婦，貧賤房且專。
生女不生男，造物寧我偏。
孌彼五嬌兒，弄瓦相隨肩。
人言可禦盜，無乃繆以千。
囊金不辦嫁，擇婿那敢全。
今年又增一，比比安求旃。
覺貧與覺富，可笑還可憐。
向來兩童烏，泡幻隨變遷。
應門固未計，疇復與我玄。
我家豈無人，文章紹編箋。
經心不能釋，欲語氣已填。
筮言晚當見，默禱資明蠲。
行年且四十，那得慰眼前。
陶公謂勝無，此論吾師焉。
舒宣儻可待，弓裘猶足傳。
今者事方殷，煩君費詩篇。
君詩妙難敵，巨刃迎小鮮。
炯炯明月珠，一一照眼圓。
吁嗟人生事，歲月如奔川。
豈不舒我憂，熊羆夢豐年。
蓬門亦何祥，但見巾帨懸。
會當亦添丁，荷鋤賦歸田。
老妻鼓掌笑，子意將誰愆。
須知百男惡，未若一女賢。
矧子四壁空，蓋頭無尺椽。
兒女分所定，底用相鑱鐫。
尚應具扁舟，江湖窮泝沿。
爲君聘絡秀，椎牛事烹煎。
廬山霽色
作者：韓元吉
朝代：宋

山北山南佛寺開，煙銷日出更崔嵬。
讀書誰伴謫仙老，沽酒要須陶令來。
建德道中
作者：韓元吉
朝代：宋

風雨回頭已十日，野花狼籍春可惜。
水深泥滑行路難，但見千山好顔色。
青青稻畦初布秧，人家掩扇蠶事忙。
駕言有程不可駐，鶗鴂一聲歸夢長。
建業書事
作者：韓元吉
朝代：宋

千載西州路，何人不此行。
山橫桃葉渡，江動石頭城。
天闕雲端聳，秦淮雨後清。
敢論風景異，舉目笑平生。
徐應祺惠文編
作者：韓元吉
朝代：宋

渴雨空齋晝不眠，疏簾竹簟意翛然。
借君妙語清袢暑，起我衰悰似壯年。
得意每看雄霓句，逢時會奏白雲篇。
漢庭久重春秋學，凌厲煙霄更著鞭。
悼老瓊二首·其一
作者：韓元吉
朝代：宋

歌舞相從六換年，秦箏已斷不能絃。
荷花滿眼垂楊綠，腸斷清宵月正圓。
悼老瓊二首·其二
作者：韓元吉
朝代：宋

江水東流湖水西，水邊花落夢回時。
南屏山下風吹土，猶作蕭蕭暮雨垂。
慈雲嶺
作者：韓元吉
朝代：宋

極目慈雲路，看山立少時。
湖光經雨闊，柳色泥煙垂。
琢石觀蹲獸，鎸崖讀斷碑。
西關知底險，撫掌笑兒嬉。
戊辰三月清明後三日見葉丈于石林承命賦詩作古風一首
作者：韓元吉
朝代：宋

東風易陰晴，一雨曉便止。
捨舟欣徐行，烏鵲聲爲喜。
岧嶢石林谷，蒼翠間紅紫。
丈人厭調元，玩意丘壑裏。
鄭公化鄉閭，鄴侯盛圖史。
千載發詞源，一點詣真理。
霞裾月中仙，珠履天下士。
時從詩酒樂，不負湖山美。
方瞳照玄髮，眉壽端自此。
緬懷西湖春，荆棘迷故里。
兩髦看公遊，玉節旋屢弭。
風塵三十載，碌碌類餘子。
晚登載欣堂，謦欬聞正始。
榆枋望天池，奮迅思决起。
當謀白雲居，敢援赤松比。
臨流整游觀，三沐聊洗耳。
戲贈范元卿
作者：韓元吉
朝代：宋

憶昔苕溪醉中語，屈指淒涼十寒暑。
紛紜世事去如雲，兩鬢蒼蒼各如許。
春風學省數會面，抗袂吁嗟走塵土。
我慚屢戰不能奇，袖手歸來仆旗鼓。
喜君射策有新功，雙鵠聯翩仍一舉。
胡爲不上金馬門，簿領卑棲猶噲伍。
風前未厭鷫鸘敝，筆下懸玄鳳凰吐。
閩山千里要佳句，應弔雙龍一懷古。
元戎好士見此客，定肅弓刀按歌舞。
素英丹荔雖已過，海珍正可羅樽俎。
鷓鴣勾舟木葉墮，秋晚上寒更風雨。
請君彊飯趣歸程，莫爲梅花思羈旅。
戲韓子師
作者：韓元吉
朝代：宋

讀書堂前霜月明，讀書堂後霜風聲。
主人讀書已萬卷，足踏省戶還專城。
朅來掩關卧不出，左擁韋編右瑶瑟。
似聞天女亦愛靜，便喜蘭房長英物。
我舍應門纔一兒，趙子尤作仙果遲。
白頭相看輒浩歎，玉樹獨滿君家墀。
我歌聲長君且聽，不特交遊幸同姓。
極知玉盎有新醅，每恨金觴乃無柄。
從君泥飲不作難，景物過清天復寒。
犀錢湯餠未免俗，琵琶與箏當合彈。
投贈徐平江三十韵
作者：韓元吉
朝代：宋

上聖恢方域，吳門翊帝京。
千秋季子國，百雉闔閭城。
屏翰資良牧，文昌輟貳卿。
龍墀虛紫橐，虎節駐紅旌。
河潤功初洽，棠陰政已成。
農桑歸愷悌，弦管樂升平。
世仰韋公譽，人高白傅名。
雲樓凌月府，花島爛蓬瀛。
香霧凝春晝，橋虹卧曉晴。
清規三不惑，盛事二難并。
舊俗寧論化，重臨倍有聲。
向來宣使指，曾是格刑清。
自覿銅魚拜，欣聞竹馬迎。
五湖歌吹滿，兩郡吏民爭。
嚴助書頻賜，蕭卿治欲更。
還應對宣室，俱議直承明。
鼎席猶虛位，戎亭正息兵。
安危均注意，中外等持衡。
補衮才猷壯，康時智略宏。
天津飛驥足，雲路逸鵬程。
疇昔參賓從，頑疏荷鑒評。
馳驅奉刀筆，談笑接簪纓。
夢結閩陬遠，心驚漲潦橫。
寄身侔困鮒，盡室逭長鯨。
官牒霑微祿，恩波拯再生。
膺門憐舊契，禰薦及難兄。
未釋鹽車駕，徒懷瓦釜鳴。
幾年良自哂，一飽定誰營。
洛下裘空敝，新豐酒獨傾。
知公行入輔，故吏敢言情。
挽主奉路分趙公詞
作者：韓元吉
朝代：宋

畫舸安輿霅水清，春風猶憶送君行。
無家舉案人方恨，有子分符世共榮。
德履未容居祭酒，聲華端合主宗盟。
太支耆老凋零甚，蘭玉階庭獨擅名。
挽任諫議詞二首·其一
作者：韓元吉
朝代：宋

身致高門重，心無闇室欺。
臧孫宜有後，伯道乃無兒。
千載君如此，流年疾若斯。
寧無百人贖，遂作九原悲。
挽任諫議詞二首·其二
作者：韓元吉
朝代：宋

凜凜諍臣節，恂恂循吏名。
世嗟陽諫議，人憶謝宣城。
優詔纔三接，嘉言未一行。
清霜數行淚，豈爲故人傾。
挽傅安道郎中詞二首·其一
作者：韓元吉
朝代：宋

節槩存先烈，文才藹儁聲。
弟兄聯膴仕，父子擅英名。
密勿棲郎省，光華擁使旌。
甘泉虛從橐，曾未席恩榮。
挽傅安道郎中詞二首·其二
作者：韓元吉
朝代：宋

蚤負凌雲氣，長懷流水音。
詞場俱白首，世路只丹心。
妙語空成誦，懽盟詎可尋。
泉山幾千里，涕淚俱霑襟。
挽周仲深郎中詞
作者：韓元吉
朝代：宋

才力軒軒動漢庭，清時指日致功名。
一同在昔歌遺愛，兩郡于今有治聲。
使節暫分秦望重，郎星初近太微明。
死生契闊空泉壤，賻典殊恩世亦榮。
挽張元幹國錄詞二首·其一
作者：韓元吉
朝代：宋

左學馳聲舊，中朝得錄初。
宏材知底用，壯志亦成虛。
歸旐三千遠，親年八十餘。
蒼天誰與問，行路亦欷歔。
挽張元幹國錄詞二首·其二
作者：韓元吉
朝代：宋

一第固已晚，九遷人共期。
功名雖有命，壽考獨無時。
門士韜珪璧，諸郎襲禮詩。
他年振儒學，猶慰九原悲。
挽徐敦濟郎中詞二首·其一
作者：韓元吉
朝代：宋

南渡推人物，彝常有世家。
州麾三上最，使節五分華。
通籍恩初渥，登車病已加。
甘泉垂入侍，華屋漫興嗟。
挽徐敦濟郎中詞二首·其二
作者：韓元吉
朝代：宋

强學三冬足，高談四座傾。
書成唐北海，文似漢西京。
籌幄嘗裨畫，星曹僅掛名。
生芻纔一束，聊寄淚縱橫。
挽故鈐轄趙公彥遠詞
作者：韓元吉
朝代：宋

平昔長材未一施，尚餘嘉譽藹天支。
事親養志人爭仰，教子成名世共推。
盛德故應傳後裔，清規誰爲勒豐碑。
華林岡下寒泉水，隠隠雷聲紀孝思。
挽曾伯充大夫詞二首·其一
作者：韓元吉
朝代：宋

作吏餘家法，臨民有古風。
政推平易外，人在典型中。
道擬莊生合，年幾衛武同。
清時記耆舊，揮淚楚江東。
挽曾伯充大夫詞二首·其二
作者：韓元吉
朝代：宋

宦達雖無意，安榮自一門。
剖符看令子，曳綬及諸孫。
盛德清難繼，高風俗爲敦。
葬車駢百兩，歸卧九華根。
挽汪南美大夫詞
作者：韓元吉
朝代：宋

年如衛武尚安强，名似康成善一鄉。
三邑久知歌惠愛，西州何幸著循良。
真清在昔傳家世，治狀由來籍廟堂。
千載蔣山分未朽，芝蘭玉樹藹餘芳。
挽王僑卿右司詞
作者：韓元吉
朝代：宋

壯年嘉譽藹瀛洲，衮衮諸公並儁游。
獻納未持天上橐，光華頻總嶠南州。
牢盆賸算波熬素，蒲澤終期劍買牛。
世路榮枯真莫問，浮雲山眇淚橫秋。
挽知泰州宋公大夫詞
作者：韓元吉
朝代：宋

投老溪南幸卜鄰，一麾頻見寵章新。
養花別圃成三徑，種木佳城度十春。
前席遂孤明主意，留鞭難繼澧陽塵。
空餘樽酒追隨地，同社淒涼淚滿巾。
故太師和王挽詩三首·其一
作者：韓元吉
朝代：宋

宿衛登環尹，榮恩四十春。
威名傳瀚海，功烈上麒麟。
却敵凝山岳，臨機妙鬼神。
中興奉朝請，勞舊總無人。
故太師和王挽詩三首·其三
作者：韓元吉
朝代：宋

甲第神京冠，王封異姓優。
風雲開傑閣，水月轉芳洲。
種玉階庭盛，揮金族緒周。
諸郎自持橐，衮衮尚公侯。
故太師和王挽詩三首·其二
作者：韓元吉
朝代：宋

淮右偏師出，江津督府開。
橐臯賊陣蹙，瓜步敵鋒摧。
寶劍疇能舉，神旗悵莫回。
悲風苕水路，千載有餘哀。
故宮使參政觀文錢公挽詞二首·其一
作者：韓元吉
朝代：宋

忠孝全家法，清修極道腴。
雍容調庶政，談笑靖邊隅。
許國心猶壯，安時貌不枯。
脩齡纔七十，誰爲隔黄壚。
故宮使參政觀文錢公挽詞二首·其二
作者：韓元吉
朝代：宋

甲第依香火，棲心不離禪。
頤神雖綠野，紀績自凌烟。
榮觀丹丘外，真遊弱水邊。
佳城近劉阮，覺路有飛仙。
故宮使待制侍郎陳公挽詞二首·其一
作者：韓元吉
朝代：宋

政譽京江口，威名峴首山。
折衝章貢外，制勝漢淮間。
零落金閨彥，淒涼玉笋班。
文章與功業，未老竟長閒。
故宮使待制侍郎陳公挽詞二首·其二
作者：韓元吉
朝代：宋

結綬同郎省，幽居願卜鄰。
攖寧良自適，坎壈遂無伸。
壯志嗟猶在，交情晚更親。
秋風敬亭路，西望一霑巾。
故提點判院魏公挽詞
作者：韓元吉
朝代：宋

當年卓魯盛材猷，循吏聲名始一州。
功在龍津看雨施，風行金穴見錢流。
褒庸合上清華貫，奏課俄驚疾病留。
嶷嶷諸郎富儒雅，蓋棺十世可無愁。
故秦國太夫人鄧氏挽詞
作者：韓元吉
朝代：宋

諸父聯丞弼，元夫總化鈞。
光華人莫並，恭儉古無倫。
沐國三茅土，儀家五鳳麟。
塗車閭里慟，矧此故園親。
故端明尚書汪公挽詞二首·其一
作者：韓元吉
朝代：宋

未冠登華選，高文動漢廷。
持身嚴榘席，慮世炳丹青。
庶府咨沿革，諸儒見典型。
空嗟廊廟略，不上鼎彝銘。
故端明尚書汪公挽詞二首·其二
作者：韓元吉
朝代：宋

獻納高門地，君王識履聲。
閩山歌惠政，蜀道憺威名。
逝矣嗟天命，誰歟總國成。
弟兄無六十，殄瘁亦堪驚。
故致政參政大資張公挽詞三首·其一
作者：韓元吉
朝代：宋

海內推耆德，朝端藹直聲。
金輝餘烈火，玉價自連城。
正色消羣枉，高風聳後生。
君王問黄髮，猶僅陟台衡。
故致政參政大資張公挽詞三首·其三
作者：韓元吉
朝代：宋

憶荷公車薦，多慚識面求。
驚心異生死，倒指十春秋。
國士懷青眼，門生慨白頭。
束芻催老淚，東與大江流。
故致政參政大資張公挽詞三首·其二
作者：韓元吉
朝代：宋

益部煩分陝，金陵起御戎。
逢時身已病，憂國志彌忠。
廊廟訏謨外，丘園夢寐中。
彈冠與歸老，盛節有初終。
故致政宣義葉公挽詞
作者：韓元吉
朝代：宋

植德由來不自知，成家今見寧馨兒。
名駒有種能千里，仙桂騰芳定五枝。
綵綬螭坳方致養，素車雲路忽興悲。
死生了了真餘事，流水斷煙空好詩。
故致政提刑少卿方公挽詞
作者：韓元吉
朝代：宋

籌策霑榮譽最賢，青雲回步接英躔。
請纓莫遂終軍志，投紱方期衛武年。
原隰觀風頻玉節，省臺聯秩近甘泉。
一舟五鶴符佳夢，陂水成湖問葛仙。
故致政敷文少卿魯公挽詞
作者：韓元吉
朝代：宋

左學摛文藹儁聲，青雲接武二難兄。
主知自紀宜三院，使節更持僅九卿。
庭下芝蘭方競秀，舍南桃李已成陰。
掛冠不待甘泉橐，愁絕高門淚滿纓。
故資政殿大學士樞密洪公挽詞二首·其一
作者：韓元吉
朝代：宋

世學推東楚，文名冠異科。
弟兄聯玉筍，父子擅金坡。
籌幄淵謀在，陪京惠愛多。
無因奠雞酒，清淚灑江波。
故資政殿大學士樞密洪公挽詞二首·其二
作者：韓元吉
朝代：宋

甲第湖山美，人知小隠名。
天方開樂土，地忽起佳城。
祕殿疏殊渥，珍臺錫異榮。
勳勞纔右府，曾未陟魁衡。
故贈太師丞相文恭陳公挽詞三首·其一
作者：韓元吉
朝代：宋

拱揖消狂寇，從容奉兩宮。
臨危幾謝傅，忍事實婁公。
陶冶無偏黨，經綸盡樸忠。
再來金鼎地，高卧亦成功。
故贈太師丞相文恭陳公挽詞三首·其三
作者：韓元吉
朝代：宋

凜凜循良吏，休休一介臣。
投艱推宇量，禦侮頼精神。
給侍恩雖渥，懷歸志莫伸。
平泉開甲第，花木未經春。
故贈太師丞相文恭陳公挽詞三首·其二
作者：韓元吉
朝代：宋

扶疾祗嚴詔，邦基整屢危。
紫宸朝奏事，黄閣暮興悲。
德望儀千載，恩榮冠一時。
石龜山下路，誰爲記豐碑。
故運使直閣少卿劉公挽詞
作者：韓元吉
朝代：宋

清時得路每投閒，垂上甘泉玉筍班。
借箸幾看趨魏闕，請纓常欲度天山。
放懷俠氣千夫上，抵掌高談一夢間。
使節塵生人共惜，朔風吹淚太湖灣。
新晴梅花可愛欲招明遠少稷凍醪未熟
作者：韓元吉
朝代：宋

癡兒了事不能閒，猶喜騷人共往還。
歲晚真成廢書史，雪晴那得負江山。
多情春與梅花厚，一醉天于我輩慳。
賸作新詩催酒熟，曲池冰斷水潺潺。
方務德侍郎挽詞二首·其一
作者：韓元吉
朝代：宋

壯歲分符節，飛騰四十春。
吁嗟循吏傳，無復老成人。
三輔勤勞舊，西清寵數新。
青山問何許，猶與謝公鄰。
方務德侍郎挽詞二首·其二
作者：韓元吉
朝代：宋

上聖詢黄髮，清時慨莫留。
居中二千石，典外十三州。
禁闥多閎議，籌幃裕遠猷。
交親半天下，注海淚空流。
方務德元夕不張燈留飲賞梅務觀索賦古風
作者：韓元吉
朝代：宋

昨日風雨今日晴，綠水橋南春水生。
使君元夕罷高宴，亭午邀客花間行。
危亭直上花幾許，水仙夾徑梅縱橫。
不須沈水薰畫戟，簾幕自有香風清。
門前紛紛鳥鵠亂，隠几坐愛寒江明。
憶昨淮南戎馬動，豈謂景物還新正。
遺民歸公十萬口，鼙鼓日日嚴刀兵。
眼看指麾盡摩撫，閭里愁歎成歡聲。
酬功端合侍玉輦，安得坐嘯江干城。
景龍燈火公尚記，耆舊出語兒童驚。
我來兩月濫賓客，況有別駕能詩名。
相從一笑說萬事，重費美酒勤杯觥。
東風摇蕩入煙柳，歌管錯雜催離情。
詔書徵拜那可後，爲公前馬遥相迎。
明老惠炭戲以二小詩·其一
作者：韓元吉
朝代：宋

雪裏難逢送炭人，地爐炙手便生春。
酸寒東野真堪笑，解道曲身成直身。
明老惠炭戲以二小詩·其二
作者：韓元吉
朝代：宋

道人作喜每逢場，一束烏薪發電光。
便使樽前化紅袖，不妨笑殺許旌陽。
明遠次韵超然談道因以謔語爲戲將無同耶
作者：韓元吉
朝代：宋

忘機亦忘言，政作口挂壁。
因君强一語，習氣乃乘隙。
昨夕飲君家，看朱忽成碧。
醉歸城南路，不記足所歷。
尚想兩紅粧，翠袖香襞積。
我歌君爲舞，舉手還恨窄。
詩成漫不省，歎我真惡客。
賸肯來看山，未厭一水隔。
易安齋
作者：韓元吉
朝代：宋

紫陌猶千里，禪房自一家。
翠深穿小徑，紅濕動迷花。
絡石寒梢亂，欹巖碧幹斜。
春江夜來雨，如爲洗烟霞。
春日
作者：韓元吉
朝代：宋

霏霏小雨映煙光，睡起文書正滿牀。
芍藥倚階纔弄色，酴醿堆架漸吹香。
林端好鳥猶相應，葉底殘花欲自藏。
便覺春風如我老，須君駐世有奇方。
春日山中
作者：韓元吉
朝代：宋

杜陵愛飲覓南鄰，我亦顛狂不奈貧。
漸有好花宜過雨，應須美酒細酬春。
十年鄉國無窮思，千里江湖未老身。
莫向空中厭愁寂，杏梢桃葉一番新。
春日書事五首·其一
作者：韓元吉
朝代：宋

十年騎馬聽朝雞，老竊州符簿領迷。
衙鼓不聞春睡足，閉門聊喜得幽棲。
春日書事五首·其三
作者：韓元吉
朝代：宋

極目亭邊花定開，野棠山杏手親栽。
春風拂檻知何似，應記劉郎兩度來。
春日書事五首·其二
作者：韓元吉
朝代：宋

曉猿夜鶴寂無生，春至山禽百種鳴。
步繞新泉聊洗耳，由來心與地俱清。
春日書事五首·其五
作者：韓元吉
朝代：宋

溪邊亂石蛟鼉卧，煙裏千花錦繡圍。
記得年時作寒食，山橋吹笛雨中歸。
春日書事五首·其四
作者：韓元吉
朝代：宋

憶上金華第一峰，相君官重酒樽同。
夢尋絕壑誰重到，零落山桃小院風。
春雪得小詩五首且約客登賞心亭·其一
作者：韓元吉
朝代：宋

東窗坐愛枝間雪，大似酴醿壓架花。
天氣更晴宜有月，夜深來看玉交加。
春雪得小詩五首且約客登賞心亭·其三
作者：韓元吉
朝代：宋

臘前未見梅如雪，春到還驚雪似梅。
可是天公有情思，便令花樹一時開。
春雪得小詩五首且約客登賞心亭·其二
作者：韓元吉
朝代：宋

淮南山色一千里，落水層城江更湍。
何地江山有如許，與君聊趁雪中看。
春雪得小詩五首且約客登賞心亭·其五
作者：韓元吉
朝代：宋

竹爐聽雪坐蒲團，長笑詩人不耐寒。
未辦貂裘走南陌，肯來高處一憑欄。
春雪得小詩五首且約客登賞心亭·其四
作者：韓元吉
朝代：宋

江南絕景賞心亭，卧雪難尋舊畫屏。
白鷺洲前夜來雪，故應此畫勝丹青。
晚登凌風亭戲作
作者：韓元吉
朝代：宋

咄咄真成了事癡，功名何在鬢霜垂。
清談安得如夷甫，佳句無勞發愷之。
山色倚江秋更好，煙光連市晚偏宜。
田園底許歸能决，且擷黄花付酒巵。
晝寒亭
作者：韓元吉
朝代：宋

月裏瓊宮不禁寒，誰令白晝墮人間。
陰風淅淅來深谷，晴雪霏霏濺兩山。
靜愛飛流聊洗耳，坐看絕磴可怡顔。
紅塵熱客那知此，赤脚青松意自閒。
晨興
作者：韓元吉
朝代：宋

北窗松竹夜蕭騷，詩就呼兒進濁醪。
睡美不知新雨足，曉來南澗水聲高。
暉仲叔挽詞
作者：韓元吉
朝代：宋

材業光華藹薦紳，由來孝子出忠臣。
五年字邑祗明詔，兩路觀風惠遠民。
徐穉湖邊纔卜築，葛翁山下忽棲神。
朔雲千里人揮淚，遺命歸從大母鄰。
暉仲惠梅花數枝·其一
作者：韓元吉
朝代：宋

霜餘不用怨年華，已有寒梅一兩花。
眼冷故知春意動，瓦瓶終日看橫斜。
暉仲惠梅花數枝·其三
作者：韓元吉
朝代：宋

江上春風幾日回，一枝先傍小堂開。
恨無冷艷連天白，已有生香特地來。
暉仲惠梅花數枝·其二
作者：韓元吉
朝代：宋

莫問南枝與北枝，幽香先與小春期。
直從的皪寒梢數，看到飄零似雪時。
暉仲惠梅花數枝·其四
作者：韓元吉
朝代：宋

賸買青春不費錢，眼明江靜月爭妍。
詩人每負梅花債，屈指今年第一篇。
曇花亭供茶戲作二首·其一
作者：韓元吉
朝代：宋

問訊高真此住家，伊蒲未辦且煎茶。
故應一笑來迎我，五百瓶中總是花。
曇花亭供茶戲作二首·其二
作者：韓元吉
朝代：宋

一聲鐘磬有無中，樓閣山林本自空。
不向雲端呈伎倆，猶來盞裏現神通。
曉霽再用前韵二首·其一
作者：韓元吉
朝代：宋

窗外幽花無數生，亂紅相映不知名。
長條自轉風前影，別壑還添雨後聲。
閉戶苦無佳客語，披書聊慰古人情。
詩成步逐山腰月，相對茅簷夜色清。
曉霽再用前韵二首·其二
作者：韓元吉
朝代：宋

新筍成行嫩菊生，故人爲作小軒名。
十年敢有旌麾意，兩部空遺鼓吹聲。
世事如塵紛過眼，風光和酒最關情。
曲肱不作南柯夢，槐影陰陰枕簟清。
曾丰惠文編
作者：韓元吉
朝代：宋

簿領裝懷筆擁塵，經年舌强不論文。
跫然步武心還喜，籍甚聲華耳舊聞。
曲水賦詩須鮑謝，甘泉第頌憶淵雲。
相期穩上芸香閣，要策清時翰墨勳。
會稽道中有感
作者：韓元吉
朝代：宋

稠紅亂紫正芳菲，寒食青門客自歸。
江上酒醒聞燕語，日斜睡足看花飛。
功名老去真何在，丘壑平生豈願違。
尚喜繫船探禹穴，稽山雲淡雨霏霏。
有童子市龜七以百金得而放之
作者：韓元吉
朝代：宋

百金爲換七玄衣，自啟筠籠俯釣磯。
白水真人聊並聘，清江使者遂同歸。
負圖可但逢時出，曳尾寧須與世違。
好去滄波莫回首，餘不亭下柳依依。
望卞山懷石林翁
作者：韓元吉
朝代：宋

卞山苕水共蒼蒼，中有先生萬石堂。
早歲英名類終賈，暮年眉壽到劉楊。
人琴遂欲成千載，雞酒猶能酹一觴。
身後遺編尚塵積，豐碑誰復付中郎。
望靈壽致拜祖塋
作者：韓元吉
朝代：宋

白馬岡前眼漸開，黄龍府外首空回。
慇懃父老如相識，只問天兵早晚來。
望靈山
作者：韓元吉
朝代：宋

嶽鎮古所錄，茲山諒其遺。
憶從西江來，恍惚欣見之。
初疑春雨晴，雲物出怪奇。
稍稍對巖壁，森森面嶺奇。
紛紜類列障，散漫如連帷。
磅礴千里間，衆景皆奔馳。
頗訝地軸湧，未覺天柱虧。
不讓崑崙高，遂使泰華移。
諸峰七十二，磊砢略可推。
駢觀擁佛髻，遠睇凝蛾眉。
大或覆鐘鼎，細亦銛刀錐。
石柜一何高，梯天此爲墀。
崩騰鐵馬羣，中有大將旂。
身居萬石貴，氣壓累卵危。
雄傑亦莫狀，清深亦餘姿。
蛟螭護絕磴，草木忘四時。
豈知水晶宮，閟藏神所司。
陰崖彼何靈，頸斷不敢悲。
朝中措
作者：韓元吉
朝代：宋

危亭崛起臥蒼龍。絕景畫圖中。便作龍山高會，千年樂事能同。使君宴處，丹楓影澹，黃花香濃。不惜歸鞍照月，直教破帽吹風。
朝中措
作者：韓元吉
朝代：宋

清霜著柳夜來寒。新月印湖山。共喜今年稱壽，一尊還在長安。人間千載，從教鶴髮，且駐朱顏。看取煙霄平步，何須九轉神丹。
朱元晦清湍亭
作者：韓元吉
朝代：宋

青山足佳遊，遠睇欲無路。
稍尋絕澗入，始辨雲間樹。
泉聲若招客，倚杖得夷步。
驚湍瀉亂石，激激有清趣。
風微鳥哢幽，日徹魚影聚。
居然魚鳥樂，正欠幽人住。
野僧豈忘機，作亭以茲故。
因君賦新詩，我亦夢其處。
李仲鎮懶窠
作者：韓元吉
朝代：宋

我性天下懶，自謂世莫雙。
朅來官中都，懶極濟以憃。
有如千黑魚，東西轉橋矼。
又如橐駝卧，厭逐羣吠尨。
鼻洟任縱橫，胞轉徒胮肛。
紛紛夸奪兒，見我語輒哤。
平生李公子，老大同鄉邦。
奈何奪我有，收斂付一窗。
作窠寓以名，異音乃同腔。
金馬可避世，何殊鹿門龐。
君看富貴塗，機危甚緣橦。
爭榮僅錙銖，力欲九鼎扛。
金朱擁丹轂，視之亦螻蛖。
愛君陽羨居，有田種蘭茳。
溪山带城郭，松竹環旌幢。
連娟幾脩眉，清歌艷明釭。
客至即盡醉，不待金石撞。
尚餘詩語工，詞源倒三江。
好懶得真懶，使我心益降。
何時半作分，臨流聽琤淙。
李壽翁侍郎挽詞
作者：韓元吉
朝代：宋

同解銓衡並把麾，五年相望楚江湄。
鄰牆會面嘗談易，吏選偷閒更說詩。
北客遭逢人共歎，南州流轉事難知。
投簪自有江湖志，雲白天青淚滿頤。
李子永惠道中詩卷
作者：韓元吉
朝代：宋

踏雪衝寒徧幾州，豈妨乘興作清遊。
風橫白鷺歌瓊樹，月滿青山問釣舟。
夢繞征途渾歷歷，老諳世事總悠悠。
塵埃鞅掌君休恨，自有詩輕萬戶侯。
李彭元携曾吉甫詩卷數帖見過
作者：韓元吉
朝代：宋

十年松竹暗茶山，君有詩聲舊將壇。
食薺誰如東野苦，無氈不奈廣文寒。
閉門久詠高軒過，彈鋏今嗟行路難。
我亦凋零舊賓客，遺編聊共拂塵看。
李編修器之惠詩卷
作者：韓元吉
朝代：宋

塵埃僕僕日走趨，胸中倒懸一字無。
迫人簿領推不去，眼明忽見千驪珠。
矍然驚呼此詩歟，如醒乍解病獲蘇。
歸來明燈喜無寐，手不忍釋自卷舒。
語新格健意有餘，風骨峭硬中含腴。
猛如橫陣舞刀槊，清若雅宴調笙竽。
我窮已極君益迂，學此似費千金屠。
前有太白後長吉，君家詩名宜復初。
明明天子開石渠，歎我短後追長裾。
時平合第從臣頌，請君早上承明廬。
松江別范至能朱伯陽·其一
作者：韓元吉
朝代：宋

彈鋏功名易白頭，歸歟未辦五湖舟。
送君與我皆爲守，到處逢山且縱遊。
薄日連雲千幛曉，斜風吹雨一江秋。
買魚斫鱠垂虹上，更爲今年好景留。
松江別范至能朱伯陽·其二
作者：韓元吉
朝代：宋

吳歈灣月韵江船，屈指同行二十年。
勝日五湖看老矣，倦游雙鬢各蒼然。
擬尋詩酒平生社，未了塵埃薄宦緣。
後夜西風相憶夢，琵琶亭下水籠烟。
松江感懷
作者：韓元吉
朝代：宋

忽忽倦行役，栖栖問窮途。
生涯能幾何，所抱詩與書。
淒涼吳淞路，不到十載餘。
當年路傍柳，半已陰扶疏。
繫舟上高橋，春水正滿湖。
鷗鳥如有情，見人遠相呼。
境豁目爲縱，興長心特舒。
尚想張季鷹，此焉賦歸歟。
生前與身後，底用論區區。
但當酌美酒，一鱠江中鱸。
栽梅
作者：韓元吉
朝代：宋

人將粧額半凌晨，天與仙風自絕塵。
歲晚相逢有如此，爲君傳取雪中真。
桐柏觀三井龍潭下爲瀑布
作者：韓元吉
朝代：宋

一水赴壑如奔雷，兩山壁立堅誰開。
山高石限水不去，萬古鬭怒何轟豗。
盤渦散作鍾與釜，往往石上相縈迴。
泓渟歲久深莫測，人言海眼良可猜。
不知蛟龍底無用，局促石竇真窮哉。
未能九土霈一雨，尚與千里清炎埃。
往時金虯墜玉簡，中使奉詔從天來。
百年舊事今寂寞，但有雪浪飛崔嵬。
杜鵑花開蘭正發，雙闕萬丈晴雲堆。
寒聲徹耳心骨爽，凌風一上吹笙臺。
梵隆大師乞詩隆能琴阮爲鼓數行
作者：韓元吉
朝代：宋

扁舟望涵山，一塔白雲裏。
東西互迎送，目盡三十里。
下有布金園，軒窗面流水。
上人富願力，物物盡經始。
莊嚴萬人緣，功就只彈指。
空齋了無事，鳴琴對清泚。
游魚應朱絃，萬籟入流徵。
我來不忍去，一聽賞幽耳。
雨餘新月上，雲物紛可喜。
莫作箕山吟，秋風坐中起。
楊待制挽詞
作者：韓元吉
朝代：宋

妙齡著足道家山，壯歲升華玉筍班。
千里麾符纔假手，幾年香火竟投閒。
詩書坐使家聲大，簪紱誰令壽歷慳。
太傅功名有遺恨，鵷雛凋落淚頻潸。
檢詳出示所賦陳季陵戶部巫山圖詩仰窺高作歎息彌襟范成大嘗考宋玉談朝雲事漫稱先王時本無據依及襄夢之命玉爲賦但云頩薄怒以自持曾不可乎犯干後世弗察一切溷以媟語曹子建賦宓妃亦感此而作此嘲誰當解者輒用此意次韵和呈以資拊掌
作者：韓元吉
朝代：宋

瑶姬家山高插天，碧叢奇秀古未傳。
向來題目經楚客，名字徑度岷峨前。
是耶非耶莽誰識，喬林石廟常秋色。
暮去行雨朝行雲，翠帷瑶席知何人。
峽船一息且千里，五兩竿頭見幡尾。
仰窺仙館至今疑，行人問訊居人指。
千年遺恨何時伸，陽臺愁絕如荒村。
高唐賦裏人如畫，玉色頩顔元不嫁。
後來饑客眼長寒，浪傳樂府吹復彈。
此事牽連到溫洛，更憐塵襪有無間。
君不見天孫住在銀河滸，塵間猶作兒女語。
公家春風錦瑟傍，莫爲此圖虛斷腸。
次櫂歌韵
作者：韓元吉
朝代：宋

宛宛溪流九曲灣，山猿時下鳥關關。
釣磯茶竈山中樂，大隠蒼屏日月閒。
次韵中甫兄九日同集張園
作者：韓元吉
朝代：宋

湖山秋盡作幽期，未覺浮舟菡萏衰。
怯酒自憐多病後，强歌還憶少年時。
平蕪半綠煙猶接，好菊微黄雨更宜。
單父層臺在何許，一樽懷古少陵詩。
次韵任信儒見過
作者：韓元吉
朝代：宋

鬭雀嗟窮巷，鳴騶枉故人。
塵埃生破甑，風雨墊烏巾。
別久情逾厚，詩來語更新。
囊空得珠玉，此段不全貧。
次韵余寺正瑞香花
作者：韓元吉
朝代：宋

香爐峰下異香風，長憶幽芳夢寐通。
渴雨旋傾茶作椀，護霜新織翠成籠。
丹青點綴瓊瑶上，蘭麝飛浮錦繡中。
花品曏來誰第一，似挼玉蘂間鞓紅。
次韵務觀城西書事二首·其一
作者：韓元吉
朝代：宋

臘盡雪晴春欲柔，濛濛烟柳認瓜洲。
潮生潮落無窮事，江水東西不限愁。
次韵務觀城西書事二首·其二
作者：韓元吉
朝代：宋

川摇百艇陸千車，多是淮南避地家。
黄紙赦來戎馬去，兒歌婦笑總呦啞。
次韵升之叔秋懷
作者：韓元吉
朝代：宋

客至得濁酒，共飲消百憂。
凉飆颯短景，感此歲已秋。
忽驚草木隕，尚喜禾黍收。
九鼎豈不慕，二頃亦良謀。
往聖實有言，未覺富可求。
次韵吳明可與史致道會飲牛渚
作者：韓元吉
朝代：宋

月出千山捲暮雲，遥知玉節會江濱。
便應擊楫酬今日，不用然犀歎昔人。
煙外笛聲誰送晚，水邊花影自迎春。
風流三百年無此，況有清詩句法新。
次韵唐與正喜雪二十韵
作者：韓元吉
朝代：宋

窮臘逢三白，山城兩換年。
破寒初淅瀝，作態正翩翾。
倚杖心逾喜，搔頭意自便。
直疑填巨壑，豈惜沍長川。
宮粉慙施白，仙禽恨奪鮮。
銀牀凝露綆，玉柱澀風絃。
徑滿巇難認，窗虛隙易穿。
共尋瑶草路，俱誦蘂珠篇。
獵騎朝羣擁，漁燈夜獨然。
凌風幾閬苑，照日盡藍田。
賸約佳賓集，先煩好句傳。
荷枯疑璧碎，柳細訝絲牽。
有士迷青眼，無人笑黑肩。
豐年期不日，瑞氣靄非烟。
竹密還爭舞，梅疏只鬭妍。
輕鷗隨浩蕩，戲蝶伴聯翩。
强續麻衣詠，真逢縞带賢。
凋零屬國節，片段廣文氈。
短棹尋安道，高樓憶仲宣。
名駒紛照夜，無復愛連錢。
次韵子雲中秋見寄二首·其一
作者：韓元吉
朝代：宋

風雨經時憶對眠，秋聲愁絕雁橫天。
未應放却西樓月，得酒寧須問聖賢。
次韵子雲中秋見寄二首·其二
作者：韓元吉
朝代：宋

水繞孤城意自由，遠山無數鬰相繆。
月明又作中秋好，白髮相望在兩州。
次韵子雲寄楊仙姑酒絕句二首·其一
作者：韓元吉
朝代：宋

海上冰漿冠八州，舊傳仙姥下層樓。
一樽壓倒長安市，白墮青春未解愁。
次韵子雲寄楊仙姑酒絕句二首·其二
作者：韓元吉
朝代：宋

蒲萄底用博凉州，有酒逢春更上樓。
留取楊家風味客，對牀來此話離愁。
次韵子雲春日·其一
作者：韓元吉
朝代：宋

林壤欣欣樂有餘，杖藜常及曉鶑初。
春風入戶花開落，晴日當窗雲卷舒。
契闊經年千里面，平安滿眼數行書。
弟兄州縣真勞爾，疇昔交遊半石渠。
次韵子雲春日·其二
作者：韓元吉
朝代：宋

問舍求田苦未成，定逢丘壑眼先明。
極知官事無時了，且作青山任意行。
元亮折腰應自笑，子荆洗耳詎忘情。
不妨同是催科拙，下考他年更類城。
次韵子雲春日見懷二首·其一
作者：韓元吉
朝代：宋

每惜春光去，生憎鶗鴂鳴。
倦遊心易賞，多病戍仍更。
風雨山花過，池塘野水生。
買牛歸問舍，此計會應成。
次韵子雲春日見懷二首·其二
作者：韓元吉
朝代：宋

山寺鶑花裏，懸知載酒行。
青春隨夢斷，白髮伴愁生。
爛醉真吾事，忘機豈世情。
書來得佳句，雙眼暫增明。
次韵子雲春日雜興五首·其一
作者：韓元吉
朝代：宋

馬上還逢江上春，冷煙和雨作紅塵。
不堪柳絮催行客，也有桃花似故人。
次韵子雲春日雜興五首·其三
作者：韓元吉
朝代：宋

瓦盆傾酒未全貧，歲歲田家肯負春。
不恨酒醒花落去，花開酒盡最愁人。
次韵子雲春日雜興五首·其二
作者：韓元吉
朝代：宋

鶗鴂鳴時春事空，菰蒲葉小未成叢。
已拚江草無情綠，不奈山花恣意紅。
次韵子雲春日雜興五首·其五
作者：韓元吉
朝代：宋

山如眉綠畫新就，江似蒲萄始潑醅。
收拾風光付佳句，此行嗟我未空回。
次韵子雲春日雜興五首·其四
作者：韓元吉
朝代：宋

綠陰池沼亂鶑流，眼底春來鬢却秋。
不用黄金買白日，待尋三徑作歸休。
次韵子雲歸興
作者：韓元吉
朝代：宋

湖海周游未卜居，好山時一夢衡廬。
苦無事業堪調鼎，薄有生涯可負鋤。
玩世阮公方蠟屐，歸田陶令亦巾車。
屋頭早晚東西住，愁絕江船夜雨餘。
次韵子雲盱眙道中三首·其一
作者：韓元吉
朝代：宋

海上狼烽不起烟，兵戈猶記舊年前。
巖居有客能招飲，肉食何人爲給鮮。
但得生涯類盤谷，可無風景似斜川。
共尋餬口田三畝，仍辦遮頭屋數椽。
次韵子雲盱眙道中三首·其三
作者：韓元吉
朝代：宋

桑間無褐半饑人，斗粟千金不換銀。
末路多慚逭溝壑，長年敢笑走埃塵。
江聲直下黄牛峽，河勢遥分白馬津。
回首向來征戰地，壯懷俱在只傷神。
次韵子雲盱眙道中三首·其二
作者：韓元吉
朝代：宋

江南淮北市初通，人語忻忻作好風。
抱耒只思耕隴底，買船誰復渡遼東。
向來熊耳真投甲，此去天山擬挂弓。
上策聖君今自治，白頭憂國寸心同。
次韵子雲種竹
作者：韓元吉
朝代：宋

官居地多隙，種竹及春早。
蕭然三畝園，便可事幽討。
層巒寓巖石，一目惜盡了。
移根互掩映，取徑作深杳。
飛來幾烏鵲，相喚亦栖繞。
微風與新月，屢舞欣嫋嫋。
乃知亭館閒，有竹自能好。
堂前藝梅花，堂後列萱草。
叩門有俗客，未至跡已掃。
遥憐敬亭下，巷僻客仍少。
庭隅方解籜，相對亦社保。
吟哦五字句，飲水良不飽。
春雷發頭角，繭栗未應小。
卜居如有得，破地出池沼。
胸中千畝計，豈顧萬事擾。
他年醉林間，準擬成二老。
次韵子雲送兒女至昭亭見寄
作者：韓元吉
朝代：宋

巖巖昭亭山，度歲一再行。
吾親在其下，有路如砥平。
風物歲時佳，豈問楚與荆。
胡爲不得往，使我涕泗橫。
出身備王官，敢自頹家聲。
聖皇察庶獄，小大必以情。
哀矜且勿喜，死當使之生。
念昔棲閩陬，孤童共營營。
菽水曾幾何，青紫望一經。
弟兄亦云幸，假節仍專城。
別離乃頻有，僕奴費邀迎。
安仁賦閒居，要自賢西征。
板輿日歡侍，兒女森在庭。
豈比隔山岳，空書問安寧。
薄田可負郭，不歸定誰令。
壯士志中原，邊塵暗幽并。
擬躡冒頓居，端謀渭南耕。
書生復何事，三入老承明。
應知當饋歎，廊廟資扶傾。
忍作寒蟬喑，願爲威鳳鳴。
次韵子雲途中見寄·其一
作者：韓元吉
朝代：宋

輕風獵獵轉殘紅，春去荒村暮雨中。
花影带寒猶黯淡，山光和霧更空濛。
百年拚却身長醉，五斗由來計日窮。
慚愧賓朋有膠漆，不堪兄弟苦西東。
次韵子雲途中見寄·其二
作者：韓元吉
朝代：宋

十年計拙未能伸，四海滔滔總是津。
但得有山供醉眼，不憂無地著寒身。
鶑花撩亂空三月，風雨淒涼過幾旬。
莫道衡陽無雁信，故應時有北來人。
次韵宋傳道夜雨聞捷·其一
作者：韓元吉
朝代：宋

松庭竹戶野僧家，獨坐荒齋到日斜。
門外江風寒作雨，城頭戍鼓夜啼鴉。
對牀更欲論心事，擁褐還驚逼歲華。
却憶巴山舊時語，夢回窗竹已生花。
次韵宋傳道夜雨聞捷·其二
作者：韓元吉
朝代：宋

邊地山川自漢家，蠭旗圖畫拂雲斜。
江干戰騎膺如虎，塞上神兵斧似鴉。
羽檄故應煩號令，星車底用賦皇華。
軍聲指日騰三捷，陣勢他年本六花。
次韵少稷梅花
作者：韓元吉
朝代：宋

君不見江城梅花春欲動，剪冰仙人作花供。
客來酒盡甘啜醨，常恨公田無秫種。
雪晴梅蘂更可愛，百匝來看地猶凍。
杖藜一笑答春風，豈必鳴鸞與歌鳳。
幽香要自己心清，冷艷不禁還目送。
興來往往得佳句，落紙揮毫字尤縱。
却驚車陣有勍敵，旋結趙叟盟衡雍。
孤芳未省須刻畫，百卉應先厭嘲弄。
我如蟋蟀鳴苦遲，君似驊騮驟難控。
相如上林晚奏雅，靈均喜橘工記諷。
不妨聊繼廣平公，東閣疏枝與君共。
次韵張子儀倉司展翠亭
作者：韓元吉
朝代：宋

官事常忙心自閒，故應拄笏爲西山。
舉頭但覺來風月，著足何妨涉闠闤。
振廩功成聊共醉，追鋒詔下合俱還。
須知蒼翠看無盡，輸我巖居晝掩關。
次韵張晉彥書事
作者：韓元吉
朝代：宋

舉世諸兄事孔方，平生學易問歸藏。
漸欣過客知吾懶，未怪小兒如我長。
鶴怨猿驚成底事，烏踆兔蹶自奔忙。
便須耳熱追行樂，更擬心齋得坐忘。
次韵張晉彥書事
作者：韓元吉
朝代：宋

頡利何時縛，康居久未灰。
天威如自震，敵勢不難摧。
日月丹心在，風塵白眼開。
受降城旋築，且緩羽書來。
次韵徐應祺小樓
作者：韓元吉
朝代：宋

瀲瀲清波泊路衢，垂垂高柳對扶疏。
已知百尺樓堪卧，況有三重茅可居。
我老詎能賡鮑謝，君才端合紹嚴徐。
直須座上千鍾酒，澆起胸中萬卷書。
次韵曾吉甫題畫屏風
作者：韓元吉
朝代：宋

何許江山發興長，渾疑廬阜對彭郎。
胸中丘壑元蕭爽，筆下煙波故渺茫。
落落疏松長映座，冥冥飛雨欲侵牀。
冷然已作華胥夢，便有羣仙到枕旁。
次韵李子永見慶新居
作者：韓元吉
朝代：宋

旋移桐樹占高岡，更喜松筠翠作行。
簷外參差見林影，門前溶漾足溪光。
天涯留落還相識，地上經營豈太忙。
好事肯來三徑在，已添籬菊待重陽。
次韵李平叔直舍竹二絕句·其一
作者：韓元吉
朝代：宋

寒梢到地不肯屈，迸筍出簷還作行。
故應餘韵占風月，要自勁節含冰霜。
次韵李平叔直舍竹二絕句·其二
作者：韓元吉
朝代：宋

詩翁愛竹有佳句，詩就移官可奈何。
密葉歲寒應更好，賸來和雪看婆娑。
次韵梁子張雪中約遊湖上不至
作者：韓元吉
朝代：宋

東風閣雨釀重雲，賸喜天街玉作塵。
梅已著花還點綴，柳能吹絮便爭新。
湖光照坐偏宜晚，酒力欹欄別是春。
慚愧相如未能至，却將冰柱語驚人。
次韵沆姪
作者：韓元吉
朝代：宋

平生作計本山林，便腹空餘貯古今。
致主未忘他日志，歸耕每動十年心。
疏翎浪喜煙霄近，弱植多慚雨露深。
早决儒科猶望汝，蛩然虛谷佇聞音。
次韵沈信臣遊龍焙
作者：韓元吉
朝代：宋

武夷仙人厭塵埃，金鞭白馬飛崔嵬。
丹砂已就不可識，尚有瑶草分靈栽。
千花剪巧綴密露，秀色不待春風催。
東溪路入三千里，山如舞鳳連翩來。
槍旗未動供採掇，壘鼓夜作空山雷。
蒼虬繞圭龍護璧，面爲鐵石口瓊瑰。
烹煎鬭水出好事，珠瓔玉字相縈迴。
已嗟雙井甘退步，况復日注真難儕。
我來竊食端爲此，把玩一日三徘徊。
手𣂏清泉弔陸子，底用濁酒窮歡咍。
頭風快愈春睡散，老眼尚爲羣書開。
知君此遊更不惡，坐有纖纖時捧杯。
次韵沈千里玉山道中見寄
作者：韓元吉
朝代：宋

霜晴懷玉自生烟，寒色淒淒過雁邊。
路轉湘南知幾日，山連楚尾又窮年。
相期鷄黍情歡甚，惜別塵埃意黯然。
馬上哦詩衝暮雪，清風懷我北窗眠。
次韵沈明遠春盡書事
作者：韓元吉
朝代：宋

街槐園柳綠初連，花盡春歸思黯然。
密葉鳴琴清夢斷，白雲雙眼暮山前。
次韵沈駒甫留別
作者：韓元吉
朝代：宋

筆下縱橫自學林，胸中玉海更清深。
識君異縣見眉宇，過我空山聆足音。
月近中秋還惜別，雪飛窮臘會重臨。
閑門剝啄誰相問，與客寧論舊與今。
次韵沈駒甫觀石井
作者：韓元吉
朝代：宋

湖裏鴐鵝亦洞天，最奇山下石坳泉。
一泓自覺寒光浄，六月都無暑氣煎。
清似錫峰藏雨露，迥如篁嶺箇風煙。
壁端舊乏騷人句，從此須君妙墨傳。
次韵王亞之來過橫碧
作者：韓元吉
朝代：宋

君到層軒眼爲寬，諸峰還得雨中看。
嵐光照座蒼翠出，寺影拂波金碧寒。
詩興豈妨隨望極，秋聲不柰起愁端。
相逢莫怪無樽酒，秀色崔嵬尚可餐。
次韵王季夷時同宿蔣山
作者：韓元吉
朝代：宋

亭亭石塔寶公龕，賸喜僧牀得對談。
坎壈詞場君亦滯，驅馳世路我何堪。
軍書又見紛南北，敵勢由來說二三。
淮岸西風晚更急，似傳烽火過江南。
次韵王季夷時同宿蔣山·其一
作者：韓元吉
朝代：宋

北山應見太清年，興廢由來亦偶然。
自我得之還自失，老禪刀尺尚相連。
次韵王季夷時同宿蔣山·其三
作者：韓元吉
朝代：宋

當年丞相讀書林，誰識更張萬事心。
壟上牛羊共回首，插天喬木暮陰陰。
次韵王季夷時同宿蔣山·其二
作者：韓元吉
朝代：宋

草堂一壑轉山腰，杖策無因隠士招。
蕙帳只應容我老，冷猿孤鶴夜寥寥。
次韵石林見貽絕句四首·其一
作者：韓元吉
朝代：宋

平昔勳名步玉除，碧油幢下見懸車。
定知他日平泉記，不數當年種樹書。
次韵石林見貽絕句四首·其三
作者：韓元吉
朝代：宋

青山白水對開簾，佳句中邊勝蜜甜。
機杼由來千丈錦，區區割截笑江淹。
次韵石林見貽絕句四首·其二
作者：韓元吉
朝代：宋

敢從州縣歎徒勞，斗米真成費束蒿。
一醉石林巖下月，世間無復武陵桃。
次韵石林見貽絕句四首·其四
作者：韓元吉
朝代：宋

先生德業萬人雄，尋尺猶收爨下桐。
乞與朱絃弄流水，坐聽巖壑起松風。
次韵祐父秋懷
作者：韓元吉
朝代：宋

詩人固多窮，飲水但饑卧。
誰能趨權門，殘冷分涕唾。
爭名與馳利，到眼不一過。
居然流俗罪，我爾乃同坐。
得爲荀郎弔，失作蒯生賀。
却笑貨殖翁，高談六雄破。
愁來挹黄嬭，悲至邀白墮。
感時忽秋吟，蟋蟀正相和。
次韵答沈明遠
作者：韓元吉
朝代：宋

如君絕足向風塵，顧我宜爲途路人。
阿買八分時自笑，阮瞻三語詎能新。
狂談尚欲嘲風伯，妙筆真堪賦洛神。
得酒相尋那厭數，醉歸官長未應嗔。
次韵趙仲績久雨夜坐有感二首·其一
作者：韓元吉
朝代：宋

春雲黯黯未成晴，落盡緗桃見紫荆。
薄宦馳驅雙鬢改，流年荏苒寸心驚。
幽花映水淺深色，啼鳥穿林高下聲。
幾許風光欠行樂，夜寒和雨聽殘更。
次韵趙仲績久雨夜坐有感二首·其二
作者：韓元吉
朝代：宋

十日風斜雨更橫，一春能得幾新晴。
便須蠟屐穿花去，莫惜障泥傍水行。
酒興未妨隨處發，詩狂賸判隔年程。
醉來乞得西山藥，彷彿雲間吹鳳笙。
次韵趙任卿至北苑二首·其一
作者：韓元吉
朝代：宋

行樂須春事，微官日自忙。
輕雲弄天色，細雨出風光。
筠甲連山破，林髯夾道蒼。
擬尋花島去，更待茗芽香。
次韵趙任卿至北苑二首·其二
作者：韓元吉
朝代：宋

好雨驚連夜，疏鐘喜報晨。
池心春漲綠，花面曉粧勻。
野渡經年別，官茶幾焙新。
風光爲傳語，何事曲江濱。
次韵趙公直題米元暉畫軸
作者：韓元吉
朝代：宋

天際歸雲挾雨，江干亂木藏山。
耳冷似聽蕭瑟，眼明驚見孱顔。
次韵趙文鼎同遊鵝石五首·其一
作者：韓元吉
朝代：宋

繚繞雲山溪水南，溪光溶漾滴晴嵐。
不知日暖花爭艷，但覺風和酒易酣。
次韵趙文鼎同遊鵝石五首·其三
作者：韓元吉
朝代：宋

長憶湖山天意新，詔恩大尹宴羣臣。
休尋輦轂紛華夢，且作林泉自在人。
次韵趙文鼎同遊鵝石五首·其二
作者：韓元吉
朝代：宋

桃花臨水喚人看，花在嶙峋翠石間。
莫惜持杯酬爛漫，更須扶杖俯潺湲。
次韵趙文鼎同遊鵝石五首·其五
作者：韓元吉
朝代：宋

幾年家住玉溪頭，乘興時來上釣舟。
古寺幽情未曾到，尋春一爲野僧留。
次韵趙文鼎同遊鵝石五首·其四
作者：韓元吉
朝代：宋

瀲瀲煙波带月華，渡頭江迥兩三家。
細傾社甕鵝兒酒，共聽山村楊白花。
次韵趙文鼎雨中
作者：韓元吉
朝代：宋

老病幽栖不厭閒，未須消息夢長安。
一春意淡連牆竹，終日清香小檻蘭。
紅蘂便驚風裏盡，青林猶愜雨中看。
故人詩卷從頭讀，似酌芳樽爲解顔。
次韵鄭守舜舉喜雪四首·其一
作者：韓元吉
朝代：宋

好雪相仍歲又除，豐年瑞事總堪書。
未嫌款段追千騎，化作張仙跨白馿。
次韵鄭守舜舉喜雪四首·其三
作者：韓元吉
朝代：宋

銀似豪家沒奈何，玉成高壘更巍峨。
殘年共擬看三白，酌我從今未厭多。
次韵鄭守舜舉喜雪四首·其二
作者：韓元吉
朝代：宋

使君仙骨迥無儔，合上瓊樓倒玉舟。
雪裏漁簑詩更好，盛傳僧舍與歌樓。
次韵鄭守舜舉喜雪四首·其四
作者：韓元吉
朝代：宋

湘吳醇酎愜兼衣，多病難禁玉斚飛。
月下更期看國艷，凌波那更舞江妃。
次韵金元鼎新年七十·其一
作者：韓元吉
朝代：宋

七十古稀有，君今還倦游。
危機直虎口，薄利祇蠅頭。
黄髮宜登用，清時忍退休。
遥知江上宅，聊近水邊鷗。
次韵金元鼎新年七十·其二
作者：韓元吉
朝代：宋

論文傾滿座，嗜酒見天真。
舊愜李君馭，今懷王翰鄰。
歡情知老大，詩話倍清新。
莫作懸車念，滔滔且問津。
次韵陳子象十月惠牡丹
作者：韓元吉
朝代：宋

芙蓉掃地菊花陳，國色天香一夜春。
愛景自催芳意動，清霜不礙曉粧新。
長生便可書仙籍，上瑞端宜首貢珍。
詩就只應開頃刻，先生筆力起千鈞。
次韵陳子象謝新火詩
作者：韓元吉
朝代：宋

曲水流觴迹易陳，水邊那復御厨珍。
茶煙永日看輕颺，槐火今年又一新。
鄰舍未應煩束縕，官庖猶幸有輿薪。
須公更試長檠夜，賸照歌臺拂鏡塵。
次韵韓子師遊三洞過赤松
作者：韓元吉
朝代：宋

山城一雨足，水滿高下塘。
好風從西來，蕭然終夕凉。
孌彼池間蓮，當軒洗紅粧。
官事無時休，涉筆雁鶩行。
豈知青雲客，夙駕遊寶坊。
坐厭市井塵，步尋松桂香。
陰崖有靈湫，玉簡帝所藏。
摘石收澗碧，梯空擷林芳。
金盤薦麟脯，冰壺注瑶漿。
更語妙道根，寶篆開函琅。
路轉九曲溪，著足千仞岡。
舊聞井中丹，清宵發神光。
直欲餌碧霞，誰能擣玄霜。
朝來得君詩，險韵句復長。
使我鴻鵠心，欻爲天際翔。
仙人亦舉手，笑我徒奔忙。
語默付一笑，物我當兩忘。
獨携非有生，但醉無何鄉。
次韵韓子師雪中二首·其一
作者：韓元吉
朝代：宋

九門疊璧耀朝暾，不比千燈作上元。
天與蘂珠開漢殿，人將冰玉奉堯樽。
寒威已覺邊聲靜，春意都隨詔語溫。
夜入蔡州飛將在，肯容敵騎妄稱尊。
次韵韓子師雪中二首·其二
作者：韓元吉
朝代：宋

曲欄高檻倚崔嵬，要是仙京白玉臺。
雲色自連鳷鵲動，天顔亦爲近臣開。
光翻午夜渾疑月，花滿新春未數梅。
自笑詩成無好語，但知縞带與銀杯。
次韵魯如暉雪晴
作者：韓元吉
朝代：宋

臘近千門雪，風高一夜晴。
醉餘和被擁，夢破覺窗明。
鼙鼓三年戍，關河萬里情。
應憐鐵甲冷，烽火未須驚。
次韵黄文剛秀才雪中見詒且惠新柑
作者：韓元吉
朝代：宋

填空密雪借風威，深閉蓬窗晝掩扉。
待學仙人乘鶴駕，未容寒士泣牛衣。
連篇妙語千金重，滿合黄柑數寸圍。
細酌清樽酬夜月，更看庭樹作花飛。
步月
作者：韓元吉
朝代：宋

山靜水逾響，我行清夜中。
月華霜著地，雲影浪摇空。
有酒不惜醉，無人誰與同。
嫦娥搗仙藥，應厭廣寒宮。
武昌春色
作者：韓元吉
朝代：宋

樊山宮殿已成陳，煙雨陰晴到處春。
花柳不知興廢事，隔江相倚鬭時新。
歸樂堂
作者：韓元吉
朝代：宋

百歲自逆旅，微官更周流。
應知歸來樂，不減萬戶侯。
淵明一縣尹，折腰憎督郵。
松菊繞東籬，田園事西疇。
素琴酌樽酒，稚子相獻酬。
朱侯青雲士，頗復有此不。
方爲功名驅，乃與賢達侔。
築堂寄閒暇，笑談指林丘。
蕉黄間荔丹，蠔山薦新篘。
嗟我實何人，市朝亦淹留。
因君動佳興，擬作汗漫遊。
安得二頃田，可卧百尺樓。
歸耕堂
作者：韓元吉
朝代：宋

退之手板愧丞相，淵明束带羞督郵。
紛紛雀鼠待一飽，豈若植杖耘西疇。
劉郎大耳最叵信，剛道田園不可求。
摩挲髀肉事鞍馬，堅卧百尺營高樓。
安知南陽扶耒手，談笑爲君分九州。
我來龜溪二三載，此策未辦誠淹留。
喜君負郭有餘地，百金賣劍歸換牛。
樹頭布穀曉相應，築室坐占林塘幽。
詩成使我佳興動，叩角便作商聲謳。
他年釜甑得長滿，區區肯顧監河侯。
毛平仲挽詞二首·其一
作者：韓元吉
朝代：宋

奧學窮千古，奇文擅兩都。
功名一盃酒，身世五車書。
未奏揚雄賦，長懷仲舉輿。
溪塘巖下水，豈羨石爲渠。
毛平仲挽詞二首·其二
作者：韓元吉
朝代：宋

蚤歲聞嘉譽，論交鬢已絲。
長言雖面隔，千里但心期。
故壘生芻奠，塵編幼婦辭。
倚天長劍在，欲掛漫興悲。
毛文仲惠文編
作者：韓元吉
朝代：宋

平生毛公詩，訓傳固已久。
紛紜齊魯失，浪自開戶牖。
至哉一言蔽，可用嚴墨守。
淵源見雲仍，夢澤吞八九。
雕章與棘句，錦繡間瓊玖。
嶷如犀始擢，粲若蚌初剖。
肉食乃聞韶，晝日或見斗。
三百篇未忘，七十子何有。
應如摩天刃，要是修月手。
時來豈無用，妙處端不朽。
君看夸奪兒，在後熟顧叟。
喧啾蛩負戶，嘈囋蟬蔭柳。
誰令口鳴悲，正使心欲嘔。
豈無熊羆士，底問牛馬走。
岧嶢金閨門，豪傑自先後。
而君尚窮滯，履敝衿見肘。
才名三十年，骯髒驚白首。
我慚拜嘉賜，幼婦連虀臼。
相望百里遠，曾未共樽酒。
期君頌中興，步出次山右。
水調歌頭
作者：韓元吉
朝代：宋

世事不須問，我老但宜仙。南溪一曲，獨對蒼翠與孱顏。月白風清長夏。醉裡相逢林下。欲辯已忘言。無客問生死，有竹報平安。少年期，功名事，覓燕然。如今憔悴，蕭蕭華髮抱塵編。萬里蓬萊歸路。一醉瑤臺風露。因酒得天全。笑指雲階夢，今夕是何年。
水調歌頭
作者：韓元吉
朝代：宋

今日俄重九，莫負菊花開。試尋高處，攜手躡屐上崔嵬。放目蒼巖千仞。雲護曉霜成陣。知我與君來。古寺倚修竹，飛檻絕纖埃。笑談間，風滿座，酒盈杯。仙人跨海，休問隨處是蓬萊。落日平原西望。鼓角秋深悲壯。戲馬但荒臺。細把茱萸看，一醉且徘徊。
水調歌頭
作者：韓元吉
朝代：宋

明月照多景，一話九經年。故人何在，依約蜀道倚青天。豪氣如今誰在。剩對岷峨山水。落紙起雲煙。應有陽臺女，來壽隱中仙。相如賦，王褒頌，子云玄。蘭臺麟閣，早晚飛詔下甘泉。夢繞神州歸路。卻趁雞鳴起舞。餘事勒燕然。白首待君老，同泛五湖船。
水調歌頭
作者：韓元吉
朝代：宋

江路曉來雨，殘暑夜全消。人言天上今夕，飛鵲漸成橋。杳杳雲車何處。脈脈紅蕖香度。瓜果趁良宵。推枕斷虹卷，撫檻白魚跳。無湖客，臨風露，倚蘭苕。雲濤四起，極目人世有煙霄。我送君舟西渡。君望我帆南浦。明日恨迢迢。且醉吳淞月，重聽浙江潮。
水調歌頭
作者：韓元吉
朝代：宋

澤國又秋晚，天際有飛鴻。中原何在，極目千里暮雲重。今古長幹橋下，遺恨都隨流水，西去幾時東。斜日動歌管，萸菊舞西風。江南岸，淮南渡，草連空。石城潮落，寂寞煙樹鎖離宮。且鬥尊前酒美，莫問樓頭佳麗，往事有無中。卻笑東山老，擁鼻與誰同。
水調歌頭
作者：韓元吉
朝代：宋

瀲瀲桂華滿，搖落楚江秋。去年今夜，相望千里一扁舟。滿目都門風露。離別淒涼幾度。霜雪漸盈頭。山水最佳處，常恨不同遊。少年約，談笑事，取封侯。田園歸晚，休問適不用吾謀。身外功名何處。屈指如今老去。無夢到金甌。剩買五湖月，吹笛下滄洲。
水調歌頭
作者：韓元吉
朝代：宋

落日澹芳草，煙際一鷗浮。西湖好處，君去千里為誰留。坐想敬亭山下，竹映一溪寒水，飛蓋共追遊。況有尊前客，相對兩詩流。笑談間，風滿座，氣橫秋。平生壯志，長嘯起舞看吳鉤。紅白山花開謝，半醉半醒時節，春去子規愁。夢繞水西寺，回首謝公樓。
永豐行
作者：韓元吉
朝代：宋

丹陽湖中好風色，晴日波光漾南北。
湖岸人家榆柳行，風颭低昂似迎客。
繫船並岸聊一呼，老農指是官田圩。
長衫紫領數百輩，見我羅拜長嗟吁。
政和回頭五十載，官長築圩宛然在。
東西相望五百圩，有利由來得無害。
官圩民圩奚所拘，此地無田但有湖。
圍湖作田事應爾，底用徹地還龜魚。
民圩不堅自招水，水潦何常鎮如此。
官圩六十里如城，削平爲湖定何理。
請看今來禾上場，七百頃地雲堆黄。
縣官糴米三萬斛，度僧給牒能商量。
我聞此語汗生面，千聞豈如目一見。
吾君神聖坐九重，輕易獻言誰復辨。
却憶吳中初夏時，畚鍤去决湖田圍。
雞驚上籬犬上屋，水至不得携妻兒。
無田赴水均一死，善政養民那得爾。
寄言父老且深耕，爲汝馳書報天子。